Kawżi magħquda T-407/06 u T-408/06

Zhejiang Aokang Shoes Co., Ltd u

Wenzhou Taima Shoes Co., Ltd

vs

Il-Kunsill tal-Unjoni Ewropea

“Dumping — Importazzjonijiet ta’ żraben bil-parti ta’ fuq tal-ġilda li joriġinaw miċ-Ċina u mill-Vjetnam — Status ta’ impriża li topera f’ekonomija tas-suq — Trattament individwali — Teħid ta’ kampjuni — Drittijiet tad-difiża — Trattament ugwali — Dannu — Aspettattivi leġittimi — Obbligu ta’ motivazzjoni”

Sommarju tas-sentenza

1. Politika kummerċjali komuni — Protezzjoni kontra l-prattiki ta’ dumping — Marġni ta’ dumping — Determinazzjoni tal-valur normali – Teħid ta’ kampjuni

(Regolament tal-Kunsill Nru 384/96, Artikoli 9(6) u 17(1)(2) u (3))

2. Politika kummerċjali komuni — Protezzjoni kontra l-prattiki ta’ dumping — Marġni ta’ dumping — Determinazzjoni tal-valur normali — Importazzjonijiet minn pajjiżi li ma għandhomx ekonomija tas-suq fis-sens tal-Artikolu 2(7)(b) tar-Regolament Nru 384/96 — Teħid ta’ kampjuni

(Regolament tal-Kunsill Nru 384/96, Artikoli 2(7)(b),9(6) u 17(1) u (3))

3. Politika kummerċjali komuni — Protezzjoni kontra l-prattiki ta’ dumping — Proċedura antidumping — Drittijiet tad-difiża — Komunikazzjoni tal-informazzjoni finali mill-Kummissjoni lill-impriżi

(Regolament tal-Kunsill Nru 384/96, Artikolu 20(2) u (4))

4. Dritt Komunitarju — Prinċipji — Drittijiet tad-difiża — Rispett fil-kuntest tal-proċeduri amministrattivi — Antidumping — Obbligu tal-istituzzjonijiet li jiżguraw l-informazzjoni tal-impriżi kkonċernati — Dokument finali ta’ informazzjoni addizzjonali

(Regolament tal-Kunsill Nru 384/96, Artikolu 20(5))

5. Politika kummerċjali komuni — Protezzjoni kontra l-prattiki ta’ dumping — Dannu — Perijodu li għandu jittieħed inkunsiderazzjoni

(Regolament tal-Kunsill Nru 384/96, Artikolu 3(2))

1. Skont il-kliem tal-Artikolu 17(1) u (3) tar-Regolament bażiku antidumping Nru 384/96, it-teknika tat-teħid ta’ kampjun, bħala teknika li tippermetti sabiex tilqa’ għan-numru sinjifikattiv ta’ persuni li jilmentaw, ta’ esportaturi, ta’ importaturi, ta’ tipi ta’ prodotti jew ta’ tranżazzjonijiet, tikkostitwixxi limitazzjoni għall-investigazzjoni. Din l-evalwazzjoni hija kkonfermata mill-Artikolu 9(6) tal‑imsemmi regolament bażiku, li jgħid li l-produtturi mhux magħżula fil-kampjun ma humiex inklużi fl-investigazzjoni.

Madankollu, ir-Regolament bażiku jistabbilixxi li, meta din il-limitazzjoni tintuża, l-istituzzjonijiet Komunitarji għandhom jissodisfaw żewġ obbligi. L-ewwel nett, il-kampjun totali għandu jkun rappreżentattiv fis-sens tal-Artikolu 17(1) u (2) tal‑imsemmi regolament bażiku. Sussegwentement, l-Artikolu 9(6) tal-istess regolament jistabbilixxi li l-marġni ta’ dumping stabbilit għall-produtturi mhux inklużi fil-kampjun ma għandux jaqbeż il-marġni medja peżata ta’ dumping stabbilita għall-partijiet li jikkostitwixxu l-kampjun.

(ara l-punti 83, 84)

2. F’każ ta’ użu tat-teknika tat-teħid ta’ kampjun kif previst fl-Artikolu 17 tar Regolament bażiku antidumping Nru 384/96, il-produtturi li ma humiex inklużi fil-kampjun jistgħu jitolbu l-kalkolu ta’ marġni ta’ dumping individwali, li jippreżumi li talba għal status ta’ impriża li topera fil-kundizzjonijiet ta’ ekonomija tas-suq jew għal trattament individwali, tiġi aċċettata meta tirrigwarda pajjiżi kkonċernati mill Artikolu 2(7)(b) tal-imsemmi regolament bażiku, biss fuq il-bażi tal Artikolu 17(3) ta’ dan ir-regolament. Madankollu, din l-aħħar dispożizzjoni tagħti lill-Kummissjoni s-setgħa ta’ evalwazzjoni dwar jekk, fid dawl tan-numru ta’ dawn it-talbiet, l-eżami tagħhom jikkomplikax b’mod inġustifikat l-inkarigu tagħha u jipprekludix il-konklużjoni tal-investigazzjoni fi żmien xieraq..

Minn dan jirriżulta li r-Regolament bażiku antidumping ma jagħtix lill-operaturi li ma humiex inklużi fil-kampjun dritt ikkundizzjonat sabiex jibbenefikaw mill-kalkolu ta’ marġni ta’ dumping individwali. Fil-fatt, l-aċċettazzjoni ta’ tali talba tiddependi mid-deċiżjoni tal-Kummissjoni dwar l-applikazzjoni tal-Artikolu 17(3) tal-imsemmi regolament bażiku. Barra minn hekk, peress li l-għoti ta’ tali status jew ta’ tali trattament iservi biss, skont l-Artikolu 2(7)(b) tal-istess regolament, sabiex jiġi stabbilit il-metodu tal-kalkolu tal-valur normali bil-għan ta’ kalkolu tal-marġni tad-dumping individwali, il-Kummissjoni ma hijiex obbligata li teżamina t-talbiet li ġejjin mill-operaturi li ma humiex inklużi fil-kampjun, meta hija tkun ikkonkludiet, fil-kuntest tal-applikazzjoni tal-Artikolu 17(3) tar-Regolament bażiku, li l‑kalkolu ta’ tali marġnijiet jikkomplika b’mod inġustifikat l-inkarigu tagħha u jipprekludiha milli tikkonkludi l-investigazzjoni fi żmien xieraq.

L-applikazzjoni ta’ dawn ir-regoli ma tammontax għal ksur tal-prinċipju ta’ trattament ugwali bejn il-kumpanniji inklużi fil-kampjun u dawk li ma humiex inklużi fih, peress li dawn iż-żewġ kategoriji jinsabu f’sitwazzjonijiet differenti, għaliex, għall-ewwel kategorija, il-Kummissjoni hija obbligata li tikkalkola l-marġni tad-dumping individwali, liema ħaġa tippreżumi l-eżami u l‑aċċettazzjoni ta’ tali talba għal status jew trattament, filwaqt li hija ma hijiex obbligata li tistabbilixxi marġni individwali għat-tieni kategorija.

Barra minn hekk, il-prinċipju ta’ trattament ugwali bejn il-kumpanniji mhux inklużi fil-kampjun ma jimponix fuq il-Kummissjoni l-obbligu li hija tiddeċiedi fuq it-talbiet kollha li sarulha, b’mod li jkun jista’ jiġi applikat fil-konfront tal-produtturi jew l-esportaturi mhux inklużi fil-kampjun, iżda li ngħatalhom tali status jew tali trattament, il-marġni medju tad-dumping tal-kumpanniji fil‑kampjun li jkun ingħatalhom tali status jew tali trattament.

Fil-fatt, fil-każ fejn in-numru ta’ talbiet huwa daqshekk sinjifikattiv li l-eżami tagħhom jimpedixxi lill-istituzzjonijiet milli jikkonkludu l-investigazzjoni fi żmien xieraq, dawn ma humiex, skont l-Artikolu 17(3) tar-Regolament bażiku, obbligati li jiddeċiedu fuq dawn it-talbiet kollha, u dan iseħħ bl-għan uniku li ssir distinzjoni, fost il-kumpanniji mhux magħżula fil-kampjun, bejn dawk li jistgħu jibbenefikaw minn tali status jew trattament u dawk li ma jistgħux, bil-għan li jiġi applikat għalihom il-marġni medju ta’ dumping tal‑kumpanniji fil-kampjun li ngħatalhom tali status jew trattament, mingħajr ma jsir, madankollu, il-kalkolu tal-marġni ta’ dumping individwali.

(ara l-punti 87-89, 92-94)

3. L-impriżi kkonċernati minn investigazzjoni qabel l-adozzjoni ta’ regolament antidumping għandhom jitqiegħdu f’pożizzjoni, matul il-proċedura amministrattiva, li jkunu jistgħu jressqu b’mod effettiv il-perspettiva tagħhom dwar ir-realtà u r-rilevanza tal-fatti u taċ-ċirkustanzi allegati u dwar il-provi kkunsidrati mill-Kummissjoni insostenn tal-allegazzjoni tagħha dwar l-eżistenza ta’ prattika ta’ dumping u tad-dannu li jirriżulta minnha.

F’dan il-kuntest, in-natura inkompleta tal-informazzjoni finali mitluba mill‑partijiet skont l-Artikolu 20(2) tar-Regolament bażiku antidumping Nru 384/96 twassal biss għall-illegalità ta’ regolament li jimponi dazji antidumping definittivi jekk, minħabba din l-omissjoni, il-partijiet ikkonċernati ma kinux f’pożizzjoni li jiddefendu kif suppost l-interessi tagħhom. Dan huwa b’mod partikolari l-każ meta l-omissjoni tirrigwarda fatti jew kunsiderazzjonijiet li huma differenti minn dawk użati għall-miżuri provviżorji u li għandhom jingħataw attenzjoni partikolari fl-informazzjoni finali skont l-imsemmija dispożizzjoni. Dan huwa wkoll il-każ meta l-omissjoni tirrigwarda fatti jew kunsiderazzjonijiet li huma differenti minn dawk li fuqhom hija bbażata d‑deċiżjoni meħuda mill-Kummissjoni jew mill-Kunsill wara l-komunikazzjoni tad-dokument finali ta’ informazzjoni, kif jirriżulta mill-aħħar sentenza tal-Artikolu 20(4) tal‑imsemmi Regolament bażiku.

Madankollu, il-fatt li l-Kummissjoni bidlet l-analiżi tagħha wara li l-partijiet kkonċernati ssottomettew il-kummenti dwar id-dokument finali ta’ informazzjoni ma jikkostitwixxix, fih innifsu, ksur tad-drittijiet tad-difiża. Fil-fatt, kif jirriżulta mill-aħħar sentenza tal-Artikolu 20(4) tar-Regolament bażiku, id-dokument finali ta’ informazzjoni ma jipprojbixxix lill-Kummissjoni jew lill-Kunsill milli jieħdu deċiżjonijiet ulterjuri. Din id-dispożizzjoni timponi biss fuq il-Kummissjoni l‑obbligu li tikkomunika, mill-iktar fis possibbli, il-fatti u l-kunsiderazzjonijiet li huma differenti minn dawk li fuqhom huwa bbażat l-approċċ inizjali inkluż fid‑dokument finali ta’ informazzjoni. Għaldaqstant, sabiex jiġi stabbilit jekk il‑Kummissjoni rrispettatx id-drittijiet tal-partijiet ikkonċernati li jirriżultaw mill‑aħħar sentenza tal-Artikolu 20(4) tar-Regolament bażiku, għad hemm lok li jiġi vverifikat jekk il-Kummissjoni kkomunikatilhomx il-fatti u l‑kunsiderazzjonijiet użati għall-finijiet tal-analiżi l-ġdida dwar id-dannu u dwar il-forma tal-miżuri meħtieġa sabiex jiġi eliminat id-dannu, sa fejn dawn il-fatti u l‑kunsiderazzjonijiet huma differenti minn dawk użati fid-dokument finali ta’ informazzjoni.

(ara l-punti 108, 132, 133, 138, 139)

4. Il-Kummissjoni, billi tat lill-produttur suġġett ta’ investigazzjoni antidumping terminu ta’ inqas minn għaxart ijiem sabiex iressaq l-kummenti tiegħu dwar id-dokument finali ta’ informazzjoni addizzjonali, kisret l-Artikolu 20(5) tar‑Regolament bażiku antidumping Nru 384/96. Madankollu, din iċ-ċirkustanza fiha nnifisha ma tistax twassal għall-annullament tar-regolament ikkontestat. Fil‑fatt, fil-proċedura inkwistjoni għad hemm il-ħtieġa li jiġi stabbilit illi minħabba l-fatt li t-terminu għad‑dispożizzjoni kien iqsar mit-terminu legali, dan kien ta’ natura li affettwa b’mod konkret id-drittijiet tad-difiża tiegħu.

(ara l-punt 145)

5. L-impożizzjoni ta’ dazji antidumping ma tikkostitwixxix sanzjoni għal aġir preċedenti, iżda miżura ta’ difiża u ta’ protezzjoni kontra l-kompetizzjoni żleali li tirriżulta mill-prattiki ta’ dumping. Huwa għaldaqstant neċessarju li l‑investigazzjoni ssir fuq il-bażi ta’ informazzjoni kemm jista’ jkun attwali sabiex ikunu jistgħu jiġu stabbiliti dazji antidumping li huma adegwati sabiex jipproteġu l-industrija Komunitarja kontra l-prattiki ta’ dumping.

Meta l-istituzzjonijiet Komunitarji jikkonstataw illi l-importazzjonijiet ta’ prodott li sa issa kien suġġett għal restrizzjonijiet kwantitattivi żdiedu wara li l-imsemmija restrizzjonijiet skadew, huma jistgħu jieħdu din iż-żieda inkunsiderazzjoni għall‑finijiet tal-evalwazzjoni tagħhom tad-dannu subit mill-industrija Komunitarja.

(ara l-punti 155, 156)

SENTENZA TAL-QORTI ĠENERALI TAL-UNJONI EWROPEA

(It-Tmien Awla)

4 ta’ Marzu 2010( )

“Dumping – Importazzjonijiet ta’ żraben bil-parti ta’ fuq tal-ġilda li joriġinaw miċ-Ċina u mill-Vjetnam – Status ta’ impriża li topera f’ekonomija tas-suq – Trattament individwali – Teħid ta’ kampjuni – Drittijiet tad-difiża – Trattament ugwali – Dannu – Aspettattivi leġittimi – Obbligu ta’ motivazzjoni”

Fil-Kawżi magħquda T‑407/06 u T‑408/06,

Zhejiang Aokang Shoes Co., Ltd, stabbilita f’Yongjia (iċ-Ċina),

rikorrenti fil-Kawża T‑407/06,

Wenzhou Taima Shoes Co., Ltd, stabbilita f’Wenzhou (iċ-Ċina),

rikorrenti fil-Kawża T‑408/06,

irrappreżentati minn I. MacVay, solicitor, R. Thompson, QC, u K. Beal, barrister,

vs

Il-Kunsill tal-Unjoni Ewropea, irrappreżentat minn J.-P. Hix, bħala aġent, assistit minn G. Berrisch, avocat,

konvenut,

sostnut mill-

Kummissjoni tal-Komunitajiet Ewropej, irrappreżentata minn H. van Vliet u T. Scharf, bħala aġenti,

mill-

Confédération européenne de l’industrie de la chaussure (CEC), stabbilita f’Brussell (il-Belġju), inizjalment irrappreżentata minn P. Vlaemminck, G. Zonnekeyn u S. Verhulst, sussegwentement minn P. Vlaemminck u A. Hubert, avocats,

u minn

BA.LA. di Lanciotti Vittorio & C. Sas, stabbilita f’Monte Urano (l-Italja), u s-sittax-il intervenjent ieħor li ismu huwa mniżżel fl-anness, minn G. Celona, P. Tabellini u C. Cavaliere, avocats,

intervenjenti,

li għandha bħala suġġett talbiet għall-annullament parzjali tar-Regolament tal-Kunsill (KE) Nru 1472/2006, tal-5 ta’ Ottubru 2006, [li] jimponi dazju antidumping definittiv u li jiġbor b’mod definittiv id-dazju provviżorju impost fuq l-importazzjoni ta’ ċerti tipi ta’ lbies għar-riġlejn [żraben] bil-parti ta’ fuq tal-ġilda li joriġinaw fir-Repubblika Popolari taċ-Ċina u l-Vjetnam (ĠU L 352M, p. 485), sa fejn ir-regolament jirrigwarda lir-rikorrenti,

IL-QORTI ĠENERALI TAL-UNJONI EWROPEA (It-Tmien Awla),

komposta minn E. Martins Ribeiro, President, S. Papasavvas (Relatur) u A. Dittrich, Imħallfin,

Reġistratur: C. Kantza, Amministratur,

wara li rat il-proċedura bil-miktub u wara s-seduta tal-11 ta’ Frar 2009,

tagħti l-preżenti

Sentenza

Il-kuntest ġuridiku

1 L-Artikolu 1(1) u (2) tar-Regolament tal-Kunsill (KE) Nru 384/96, tat-22 ta’ Diċembru 1995, dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (ĠU Edizzjoni Speċjali bil-Malti, Kapitolu 11, Vol. 10 p. 45), kif emendat (iktar ’il quddiem ir- “Regolament bażiku”), jistabbilixxi li:

“1. Dazju kontra xiri taħt il-prezz [Dazju antidumping] jista’ jiġi applikat għal kwalunkwe prodott mixtri taħt il-prezz li l-liberazzjoni tiegħu għal ċirkulazzjoni ħielsa fil-Komunità tikkawża ħsara [dannu].

2. Prodott għandu jiġi kkunsidrat bħala mixtri taħt il-prezz jekk il-prezz ta’ l-esportazzjoni tiegħu għall-Komunità ikun inqas minn prezz paragonabbli għal prodott simili, fit-tmexxija ordinarja tal-kummerċ, kif stabbilit għall-pajjiż esportatur.”

2 Skont l-ewwel paragrafu tal-Artikolu 2(1) tar-Regolament bażiku “[i]l-valur normali għandu normalment ikun ibbażat fuq il-prezzijiet imħallsa jew pagabbli, fit-tmexxija ordinarja tal-kummerċ, minn klijenti indipendenti mill-pajjiż esportatur”.

3 Fir-rigward tar-rekwiżiti għall-għoti tal-istatus ta’ impriża li topera fil-kundizzjonijiet ta’ ekonomija tas-suq, l-Artikolu 2(7)(b) tar-Regolament bażiku jistipula:

“ Fl-investigazzjonijiet ta’ kontra d-dumping dwar importazzjonijiet […] [m]ir-Repubblika tal-Poplu taċ-Ċina […], il-valur normali jkun stabbilit skond kif provdut fil-paragrafi 1 sa 6, jekk ikun jidher, fuq il-bażi ta’ talbiet li jkunu sostanzjati b’mod xieraq minn wieħed jew aktar produtturi li jkunu qed jiġu investigati […], li l-kondizzjonijiet ta’ l-ekonomija tas-suq jipprevalu għal dan il-produttur jew produtturi għar-rigward tal-manifattura u l-bejgħ tal-prodott simili konċernat. Meta dan ma jkunx il-każ, ir-regoli li jinsabu fis-sotto-paragrafu (a) għandhom japplikaw.”

4 Skont l-Artikolu 9(6) tar-Regolament bażiku:

“6. Fejn il-Kummissjoni llimitat l-eżaminazzjoni tagħha skond l-Artikolu 17, kwalunkwe dazju kontra l-bejgħ taħt il-prezz [dazju antidumping] applikat għall-importazzjonijiet minn esportaturi jew produtturi li għamlu lilhom infushom magħrufa skond l-Artikolu 17 imma ma ġewx inklużi fl-eżaminazzjoni ma għandux jaqbeż il-marġini medja stabbilit għall-partijiet fil-kampjun […]. Dazji individwali għandhom jiġu applikati għall-importazzjonijiet minn kwlaunkwe esportatur jew produttur li huwa mogħti trattament individwali, kif previsti fl-Artikolu 17.”

5 Fir-rigward tat-teknika tat-teħid tal-kampjuni, l-Artikolu 17(1) u (3) tar-Regolament bażiku jistabbilixxi li:

“1. F’każijiet fejn in-numru ta’ min qiegħed jilmenta, l-esportaturi jew l-importaturi, it-tipi ta’ prodott jew it-transizzjonijiet huma kbar, l-investigazzjoni tista’ tiġi limitata għal numru raġjonevoli ta’ partijiet, prodotti, jew transizzjonijiet bl-użu ta’ teħid ta’ kampjuni li huma statistikament validi fuq il-bażi ta’ l-informazzjoni disponibbli fiż-żmien ta’ l-għażla, jew għall-akbar volum [rappreżentattiv] ta’ produzzjoni, bejgħ jew esportazzjonijiet rappreżentanti li jistgħu b’mod raġjonevoli jiġu investigati fiż-żmien disponibbli.

[…]

3. F’każijiet fejn l-eżaminazzjoni tkun ġiet limitata skond dan l-Artikolu, il-marġini individwali tal-bejgħ taħt il-prezz [tad-dumping] għandu, madanakollu, jiġi kkalklulat għal kwalunkwe esportatur jew produttur mhux inizzjalment magħżul li jissottometti l-informazzjoni neċessarja fi żmien il-limiti ta’ żmien previsti f’dan id-Regolament, ħlief fejn in-numru ta’ esportaturi jew produtturi jkun daqshekk kbir li eżaminazzjonijiet individwali kienu jkunu ta’ piż mhux dovut u kienu jkunu ta’ xkiel għat-tmiem ta’ l-investigazzjoni f’qasir żmien.”

6 Fir-rigward tal-mod ta’ kif għandha tiġi stabbilita l-eżistenza ta’ dannu, l-Artikolu 3(1), (2) u (6) tar-Regolament bażiku jistipula li:

“1. Skond dan ir-Regolament, it-terminu ‘ħsara’ għandu, sakemm mhux speċifikat b’mod ieħor, jittieħed li jfisser ħsara materjali lill-industrija tal-Komunità, theddida ta’ ħsara materjali lill-industrija tal-Komunità jew dewmien materjali ta’ l-istabbiliment ta’ industrija bħal din u għandu jiġi interpretat skond id-disposizzjonijiet ta’ dan l-Artikolu.

2. Il-ħsara trid tkun stabbilita billi tkun ibbażata fuq evidenza pożittiva u għandha tinvolvi eżaminazzjoni objettiva kemm ta’ (a) il-volum ta’ importazzjonijiet li huma l-oġġett ta’ dumping u l-effett ta’ l-importazzjonijiet mibjugħin taħt il-prezz fuq il-prezzijiet fis-suq tal-Komunità għall-prodotti simili; u kemm (b) l-impatt konsegwenti ta’ dawk l-importazzjonijiet fuq l-industrija Komunitarja.

[…]

6. Għandu jiġi muri, mill-evidenza rilevanti kollha ppreżentata fejn jidħol il-paragrafu 2, li l-importazzjonijiet li huma l-oġġett ta’ dumping qegħdin jikkawżaw ħsara skont it-tifsira ta’ dan ir-Regolament. B’mod speċifiku, dan għandu jinvolvi dimostrazzjoni li l-volum u/jew il-livelli tal-prezzijiet identifikati skont il-paragrafu 3 huma responsabbli għal impatt fuq l-industrija Komunitarja kif stabbilita fil-paragrafu 5, u li dan l-impatt jeżisti sa grad li jagħmlu possibbli li jiġi kklasifikat bħala materjali.”

7 Skont l-aħħar sentenza tal-Artikolu 9(4) tar-Regolament bażiku “[l]-ammont tad-dazju proviżjonali kontra l-bejgħ taħt il-prezz [dazju antidumping] ma għandux jaqbeż il-marġini tal-bejgħ taħt il-prezz stabbilit [marġni antidumping], iżda għandu jkun inqas mill-marġini jekk dazju inqas kien ikun xieraq biex ineħħi l-ħsara [d-dannu] lill-industrija Komunitarja.”

8 Skont l-Artikolu 18(3) u (4) tar-Regolament bażiku:

“3. Fejn l-informazzjoni sottomessa minn parti interessata ma tkunx ideali f’kull rispett, din ma għandhiex madanakollu tiġi injorata, sakemm in-nuqqasijiet ma jkunux tali li jikkawżaw diffikultà mhux dovuta fil-wasla għas-sejba preċiża b’mod raġjonevoli u li l-informazzjoni tiġi sottomessa kif xieraq f’qasir żmien u li din tista’ tiġi vverifikata, u li l-parti tkun aġixxiet bl-aħjar mod li tista’.

4. Jekk evidenza jew informazzjoni mhumiex aċċettati, il-parti li tforni l-informazzjoni għandha tiġi infurmata mill-ewwel bir-raġunijiet segwenti u għandha tiġi mogħtija l-opporunità li tagħti iktar spjegazzjonjiet fi żmien il-limitu ta’ żmien speċifikat. Jekk l-ispjegazzjonijiet jiġu kkunsidrati mhux soddisfaċenti, ir-raġunijiet għal ċaħda ta’ evidenza jew informazzjoni bħal din għandhom jiġu rivelati u mogħtija f’sejbiet pubblikati.”

9 L-Artikolu 20(1), (2), (4) u (5) tar-Regolament bażiku jistabbilixxi li:

“1. Min jagħmel l-ilment, l-importaturi u l-esportaturi u l-assoċjazzjonijiet rappreżentanti tagħhom, u r-rappreżentanti tal-pajjiż ta’ esportazzjoni, jistgħu jitolbu żvelar tad-dettalji taħt il-fatti essenzjali u l-kunsiderazzjonijiet fuq il-bażi li fuqha ġew imposti l-miżuri proviżjonali. Talbiet għal żvelar bħal dan għandhom jiġu magħmula bil-miktub immedjatament wara l-impożizzjoni tal-miżuri proviżjonali, u l-iżvelar għandu jsir bil-miktub kemm jista’ jkun malajr possibbli wara.

2. Il-partijiet msemmija fil-paragrafu 1 jistgħu jitolbu żvelar finali tal-fatti u l-kunsiderazzjonijiet essenzjali fuq il-bażi li fuqha huwa maħsub li tiġi rrakkomandata l-impożizzjoni tal-miżuri definittivi, jew it-terminazzjoni ta’ investigazzjoni jew proċeduri mingħajr impożizzjoni tal-miżuri, b’attenzjoni partikolari mogħtija lill-iżvelar ta’ kwalunkwe fatti jew kunsiderazzjonijiet li huma differenti minn dawk użati għal kwalunkwe miżuri proviżjonali.

[…]

4. Żvelar finali għandu jiġi mogħti bil-miktub. Għandu jsir, filwaqt li tingħata l-attenzjoni dovuta għall-protezzjoni ta’ informazzjoni kunfidenzjali, kemm jista’ jkun malajr u, normalment, mhux iktar tard minn xahar qabel deċiżjoni definittiva jew mis-sottomissjoni mill-Kummissjoni ta’ kwalunkwe proposta għal azzjoni finali skond l-Artikolu 9. Fejn il-Kummissjoni ma tkunx fil-pożizzjoni li tiżvela xi fatti jew kunsiderazzjonijiet f’dak il-ħin, dawn għandhom jiġu żvelati kemm jista jkun malajr wara. L-iżvelar ma għandux jippreġudika kwalunkwe deċiżjoni sussegwenti li tista’ tittieħed mill-Kummissjoni jew mill-Kunsill imma, fejn deċiżjoni bħal din tkun ibbażata fuq kwalunkwe fatti u kunsiderazzjonijiet differenti, dawn għandhom jiġu mikxufa kemm jista jkun malajr.

5. Rappreżentazzjonijiet magħmula wara li jingħata t-tagħrif finali għandhom jiġu kkunsidrati biss jekk riċevuti fi żmien perjodu li għandu jiġi stabbilit mill-Kummissjoni f’kull każ, li għandu jkun mill-inqas 10t’ijiem, waqt li tingħata l-attenzjoni dovuta lill-urġenza tal-kwistjoni.”

10 Skont l-Artikolu 6(9) tal-Ftehim dwar l-implementazzjoni tal-Artikolu VI tal-Ftehim Ġenerali dwar it-Tariffi u l-Kummerċ 1994 (GATT) (ĠU Edizzjoni Speċjali bil-Malti, Kapitolu 11, Vol. 21, p. 189, iktar ’il quddiem il-“kodiċi antidumping tal-1994”), li jinsab fl-Anness 1 A tal-Ftehim li jistabbilixxi l-Organizzazzjoni Dinjija tal-Kummerċ (WTO) (ĠU Edizzjoni Speċjali bil-Malti, Kapitolu 11, Vol. 21, p. 82 ):

“L-awtoritajiet għandhom, qabel ma ssir id-determinazzjoni finali, jinfurmaw lill-partijiet interessati dwar il-fatti essenzali li qed jitqiesu, liema fatti jinfurmaw il-bażi għad-deċiżjoni ta’ jekk għandhomx jew le jiġu applikati miżuri definittivi. Dan l-isvelar għandu jsir fiż-żmien biżżejjed sabiex jippermetti lill-partijiet jiddefendu l-interessi tagħhom”.

Il-fatti li wasslu għall-kawża u r-Regolament ikkontestat

11 Ir-rikorrenti, Zhejiang Aokang Shoes Co., Ltd u Wenzhou Taima Shoes Co., Ltd, huma żewġ kumpanniji stabbiliti fiċ-Ċina li jipproduċu u jesportaw żraben.

12 L-importazzjonijiet ta’ żraben li ġejjin miċ-Ċina li jaqgħu f’ċerti kategoriji tan-Nomenklatura Magħquda kienu suġġetti għal sistema ta’ kwoti kwantitattivi li skadiet fl-1 ta’ Jannar 2005.

13 Wara ilment ippreżentat fit-30 ta’ Mejju 2005 mill-Confédération européenne de l’industrie de la chaussure (CEC), il-Kummissjoni tal-Komunitajiet Ewropej bdiet proċedura antidumping fir-rigward tal-importazzjonijiet ta’ ċertu żraben bil-parti ta’ fuq tal-ġilda li joriġinaw miċ-Ċina u mill-Vjetnam. L-avviż tal-ftuħ ta’ din il-proċedura ġie ppubblikat fil-Ġurnal Uffiċjali tal-Unjoni Ewropea tas-7 ta’ Lulju 2005 (ĠU C 166, p. 14, iktar ’il quddiem l-“avviż ta’ bidu ta’ proċedura”).

14 Fid-dawl tan-numru kbir ta’ partijiet ikkonċernati, ġie kkunsidrat, fil-punt 5(1)(a) tal-avviż ta’ bidu ta’ proċedura, illi jsir użu mit-teknika tat-teħid ta’ kampjun, skont l-Artikolu 17 tar-Regolament bażiku.

15 Ir-rikorrenti kkuntattjaw lill-Kummissjoni u fil-25 ta’ Lulju 2005 għaddewlha l-informazzjoni mitluba fil-punt 5(1)(a) tal-avviż ta’ bidu ta’ proċedura sabiex jingħataw l-istatus ta’ impriża li topera f’ekonomija tas-suq (iktar ’il quddiem “MET”) jew, fin-nuqqas, li jibbenefikaw minn trattament individwali (iktar ’il quddiem “IT”). Permezz ta’ posta elettronika tat-13 ta’ Jannar 2006, l-avukat tar-rikorrenti staqsa lill-Kummissjoni x’kienu l-intenzjonijiet tagħha dwar il-proċedura li għandha tittieħed fir-rigward tat-talbiet għal MET/IT mressqa mill-esportaturi li ma humiex inklużi fil-kampjun u li t-talbiet tagħhom ma ġewx eżaminati b’mod individwali. Permezz ta’ posta elettronika tas-17 ta’ Jannar 2006, il-Kummissjoni indikat illi peress li l-investigazzjoni kienet għadha għaddejja, hija ma kinitx ser tikkumenta dwar dan is-suġġett.

16 Fit-23 ta’ Marzu 2006, il-Kummissjoni adottat ir-Regolament (KE) Nru 553/2006 li jistabbilixxi dazju antidumping provviżorju fuq l-importazzjonijiet ta’ ċertu żraben bil-parti ta’ fuq tal-ġilda li joriġinaw miċ-Ċina u mill-Vjetnam (ĠU L 98, p. 3, iktar ’il quddiem ir- “Regolament provviżorju”).

17 Skont il-premessa 9 tar-Regolament provviżorju, l-investigazzjoni dwar id-dumping u d-dannu kopriet il-perijodu bejn l-1 ta’ April 2004 sal-31 ta’ Marzu 2005 (iktar ’il quddiem il-“perijodu ta’ investigazzjoni”). L-eżami tal-provi rilevanti sabiex tiġi evalwata d-dannu kien jirrigwarda l-perijodu mill-1 ta’ Jannar 2001 sal-31 ta’ Marzu 2005 (iktar ’il quddiem il-“perijodu kkunsidrat”).

18 Peress illi huwa meħtieġ li jiġi stabbilit valur normali tal-prodotti tal-produtturi-esportaturi Ċiniżi u Vjetnamiti li għalihom il-MET jista’ ma jingħatax, saret żjara ta’ verifika fil-bini ta’ tliet kumpanniji Brażiljani. Iż-żjara ta’ verifika kienet maħsuba sabiex tistabbilixxi l-valur normali fuq il-bażi ta’ data li tikkonċerna pajjiż simili, li f’dan il-każ kien ir-Repubblika Federattiva tal-Brażil (premessa 8 tar-Regolament provviżorju).

19 Mill-premessi 10, 11, 40 u 41 tar-Regolament provviżorju jirriżulta li l-prodott ikkonċernat jinkludi essenzjalment sandlijiet, buts, żraben normali u żraben eleganti, ilkoll prodotti bil-parti ta’ fuq tal-ġilda naturali jew rikostitwita. Barra minn hekk, mill-premessi 12 sa 31 tar-Regolament provviżorju jirriżulta li l-Kummissjoni eskludiet mid-definizzjoni tal-prodott ikkonċernat iż-żraben tal-isports b’teknoloġija speċjali (Special Technology Athletic Footwear, iktar ’il quddiem, l-“iSTAF”) u li hija inkludiet f’din l-esklużjoni ż-żraben għat-tfal.

20 Il-Kummissjoni, sabiex tistabbilixxi d-dumping, użat it-teknika tat-teħid ta’ kampjun. Skont il-premessa 55 tar-Regolament provviżorju, fost il-produtturi-esportaturi Ċiniżi li resqu ’l quddiem sabiex jiġu inklużi fil-kampjun, 154 minnhom esportaw lejn il-Komunità waqt il-perijodu ta’ investigazzjoni. Skont din l-istess premessa, fil-bidu, dawn il-kumpanniji tqisu li kkooperaw u ġew ikkunsidrati għall-finijiet tal-kompożizzjoni tal-kampjun.

21 Mill-premessa 57 tar-Regolament provviżorju jirriżulta li l-Kummissjoni fl-aħħar nett ħadet kampjun li kien jinkludi tlettax-il produttur-esportatur Ċiniż li jirrappreżentaw iktar minn 20 % tal-volum tal-esportazzjonijiet Ċiniżi lejn il-Komunità. Skont il-premessa 59 tal-istess regolament, il-kriterji meqjusa għall-finijiet tal-għażla inkwistjoni kienu, l-ewwel nett, id-daqs tal-produttur-esportatur f’termini ta’ bejgħ għall-esportazzjoni lejn il-Komunità, u, it-tieni nett, id-daqs ta’ dawn il-produtturi-esportaturi f’termini ta’ bejgħ nazzjonali. Fir-rigward ta’ dan l-aħħar kriterju, il-Kummissjoni tindika, fil-premessa 60 tar-Regolament provviżorju, li d-data marbuta mal-bejgħ nazzjonali żżid ir-rappreżentazzjoni tal-kampjun billi tipprovdi informazzjoni dwar il-prezzijiet u l-ispejjeż relatati mal-produzzjoni u l-bejgħ tal-prodott ikkonċernat fis-swieq nazzjonali. Skont il-premessa 61 tar-Regolament provviżorju, il-kumpanniji Ċiniżi magħżula fil-kampjun kienu jirrappreżentaw 25 % tal-volum esportat lejn il-Komunità u 42 % tal-bejgħ fis-suq nazzjonali li sar mill-produtturi li kkooperaw waqt l-investigazzjoni. Skont din l-istess premessa, l-esklużjoni tal-iSTAF ma kellhiex konsegwenza sinjifikattiva fuq ir-rappreżentazzjoni tal-kampjuni.

22 Skont il-premessa 62 tar-Regolament provviżorju, il-produtturi-esportaturi mhux magħżula fil-kampjun ġew informati li kull dazju antidumping li jikkonċernahom kien ser jiġi kkalkolat skont id-dispożizzjonijiet tal-Artikolu 9(6) tar-Regolament bażiku. Fir-rigward tal-talbiet imressqa minn dawn il-produtturi-esportaturi intiżi sabiex il-marġni antidumping jiġi kkalkolat individwalment skont l-Artikolu 9(6) u l-Artikolu 17(3) tar-Regolament bażiku, il-Kummissjoni qieset, fil-premessa 64 tar-Regolament provviżorju, li l-eżami individwali tagħhom jikkomplika xogħolha għalxejn u jimpediha milli tikkonkludi l-investigazzjoni fi żmien xieraq. F’dawn iċ-ċirkustanzi, il-marġni tad-dumping ta’ dawn il-produtturi ġie iddeterminat billi ġiet stabbilita l-medja peżata tal-marġni tad-dumping tal-kumpanniji li jikkostitwixxu l-kampjun (premessi 135 u 143 tar-Regolament provviżorju).

23 B’ittra tas-7 ta’ April 2006, il-Kummissjoni, skont l-Artikolu 14(2) u l-Artikolu 20(1) tar-Regolament bażiku rispettivament, bagħtet lir-rikorrenti kopja tar-Regolament provviżorju u dokument bl-informazzjoni dwar id-dettalji li jenfasizzaw il-fatti u l-kunsiderazzjonijiet essenzjali li abbażi tagħhom ġew imposti dazji antidumping provviżorji (iktar ’il quddiem id-“dokument interim ta’ informazzjoni”). Il-Kummissjoni stiednet lir-rikorrenti sabiex sat-8 ta’ Mejju 2006 jibagħtulha l-kummenti eventwali tagħhom dwar dawn id-dokumenti.

24 B’faks tas-7 ta’ Lulju 2006, il-Kummissjoni, skont l-Artikoli 20(2) sa (4) tar-Regolament bażiku, bagħtet lir-rikorrenti dokument finali ta’ informazzjoni fuq il-fatti u l-kunsiderazzjonijiet essenzjali li abbażi tagħhom ġiet proposta l-impożizzjoni ta’ dazji antidumping definittivi.

25 Taħt il-kapitolu Ħ ta’ dan id-dokument, il-Kummissjoni esponiet il-kunsiderazzjonijiet tagħha dwar il-miżuri antidumping definittivi li l-Kunsill tal-Unjoni Ewropea kien ser jipproponi. Fir-rigward tat-tip ta’ miżuri, il-Kummissjoni osservat, l-ewwel nett, illi l-impenji min-naħa tal-produtturi li ma jbiegħux inqas mill-prezz li kien jelimina d-dannu sinjifikattiv li l-industrija Komunitarja bagħtiet ma jikkostitwixxux miżuri adegwati, u, it-tieni nett, li kien hemm lok li tiġi applikata sistema ta’ dazji differenti (punti 278 sa 291 tad-dokument finali ta’ informazzjoni).

26 F’dak li jirrigwarda s-sistema ta’ dazji differenti, il-Kummissjoni osservat illi l-volum ta’ importazzjonijiet kellu effett ta’ dannu sinjifikattiv fuq l-industrija Komunitarja mill-1 ta’ Jannar 2005, jiġifieri mid-data meta skadiet is-sistema ta’ kwoti (ara l-punt 12 iktar ’il fuq). Fil-fatt, matul l-ewwel tliet xhur tas-sena 2005, inkluż fil-perijodu ta’ investigazzjoni, l-industrija Komunitarja ġarrbet, proporzjonalment, it-tnaqqis l-iktar sinjifikattiv matul il-perijodu kkunsidrat f’dak li jirrigwarda diversi indikaturi ekonomiċi, bħalma huma d-dħul, il-prezz tal-bejgħ, il-partijiet fis-suq, il-bejgħ, l-impjieg u l-produzzjoni. F’dawn iċ-ċirkustanzi, il-Kummissjoni tat attenzjoni partikolari għall-element kwantitattiv tal-prattiki tad-dumping sabiex tistabbilixxi l-eżistenza ta’ dannu. B’hekk, hija qieset illi l-importazzjonijiet li jaqbżu ċertu volum biss kienu l-għajn tad-dannu u li, għalhekk, intervenzjoni fil-forma ta’ dazji ad valorem ma kinitx meħtieġa sabiex il-kundizzjonijiet tal-kompetizzjoni leali jerġgħu jiġu stabbiliti. Għaldaqstant, dazji antidumping għandhom jiġu applikati biss għall-kwantitajiet ta’ prodotti li jmorru lil hinn minn ċertu volum fis-sena. F’din il-kawża, tali sistema ta’ dazji differenti għandha tkun biżżejjed sabiex jelimina d-dannu sa fejn din tikkunsidra l-effetti tas-sistema ta’ kwoti u tibbilanċja l-interessi tal-partijiet ikkonċernati. B’hekk id-dazji antidumping proposti għandhom jiġu applikati għall-importazzjonijiet li joriġinaw miċ-Ċina li jaqbżu l-140 miljun par żarbun fis-sena. Dan il-volum jirrifletti l-evalwazzjoni tal-Kummissjoni fuq l-importazzjonijiet li oriġinaw miċ-Ċina fl-2005 filwaqt li jieħu inkunsiderazzjoni l-kwantitajiet importati fl-2004 (punti 285 sa 287 u 291 tad-dokument finali ta’ informazzjoni).

27 B’hekk, il-Kummissjoni pproponiet l-impożizzjoni ta’ dazju antidumping definittiv, ekwivalenti għall-marġni ta’ eliminazzjoni tad-dannu, fuq l-importazzjonijiet li joriġinaw miċ-Ċina li jaqbżu l-140 miljun par żarbun fis-sena. Dan il-marġni ġie stabbilit fuq il-livell tat-traħħis tal-prezzijiet ta’ riferiment, jiġifieri 23 % (punt 293 tad-dokument finali ta’ informazzjoni).

28 Il-Kummissjoni stiednet lir-rikorrenti sabiex sas-17 ta’ Lulju 2006 jibgħatulha l-kummenti tagħhom dwar id-dokument finali ta’ informazzjoni.

29 B’ittra tat-28 ta’ Lulju 2006, il-Kummissjoni bagħtet lir-rikorrenti dokument finali ta’ informazzjoni addizzjonali. Skont l-ewwel żewġ paragrafi tiegħu, dan id-dokument kellu l-għan li jinforma lill-partijiet ikkonċernati b’bidla fil-konfigurazzjoni tad-dazji antidumping definittivi li kienu ser jiġu proposti. Id-Direttorat Ġenerali (DĠ) “Kummerċ” tal-Kummissjoni kien eżamina l-osservazzjonijiet ippreżentati minn ċerti partijiet ikkonċernati dwar is-sistema ta’ dazji differenti inizjalment maħsuba (ara l-punti 25 sa 27 iktar ’il fuq). Permezz ta’ dan id-dokument, il-Kummissjoni abbandunat l-idea ta’ din is-sistema. Fil-kuntest tal-approċċ ġdid tagħha, il-Kummissjoni enfasizzat li ż-żieda vera ta’ dannu mill-importazzjonijiet seħħet matul is-sena 2004 u baqgħet sejra sa tmiem il-perijodu ta’ investigazzjoni, u li l-2005 kienet l-ewwel sena li matulha l-importazzjonijiet ta’ żraben ġejjin miċ-Ċina ma baqgħux suġġetti għas-sistema ta’ kwoti. Barra minn hekk, il-Kummissjoni stabbilixxiet volum ta’ importazzjonijiet li ma jikkawżawx dannu billi bbażat ruħha fuq l-importazzjonijiet li oriġinaw miċ-Ċina u mill-Vjetnam fl-2003, jiġifieri 109 miljun par żarbun. Skont dan l-approċċ ġdid, l-impatt ekonomiku ta’ dan il-volum għandu jiġi kkunsidrat meta jiġi stabbilit il-livell tal-eliminazzjoni tad-dannu. B’hekk, minn naħa, il-livell tal-eliminazzjoni tal-dannu tnaqqas sabiex jitqies il-volum tal-importazzjonijiet li ma jikkawżawx dannu, u min-naħa l-oħra, id-dazji definittivi ġew applikati mill-ewwel par importat. Skont dan il-metodu, li jistabbilixxi erba’ stadji li huma mniżżla f’dan id-dokument, il-Kummissjoni kkonkludiet, għall-importazzjonijiet li joriġinaw miċ-Ċina, u fuq il-bażi tar-“regola tal-inqas dazju”, l-impożizzjoni ta’ dazju antidumping definittiv ugwali għal-livell meħtieġ sabiex jiġi eliminat d-dannu, li f’dan il-każ kien ta’ 16.5 %.

30 Għall-finijiet tal-formalizzazzjoni ta’ din il-proposta ġdida, il-Kummissjoni ehmżet, mal-ittra tat-28 ta’ Lulju 2006, il-punti li kellhom jitniżżlu taħt il-kapitolu il-ġdid Ħ tad-dokument finali ta’ informazzjoni u li jissostitwixxu dawk imniżżla taħt il-kapitolu li jikkorrispondi għal dan tal-aħħar (ara l-punt 25 iktar ’il fuq). Il-Kummissjoni esponiet, fil-punti 278 u 279 li kellhom jitniżżlu taħt il-kapitolu l-ġdid Ħ tad-dokument finali ta’ informazzjoni, li huma biss l-importazzjonijiet li jaqbżu ċertu volum qabel ma s-sistema ta’ kwoti skadiet li setgħu jikkawżaw dannu sinjifikattiv, u dan minkejja l-fatt, fil-kuntest li jiġi stabbilit il-livell ġdid tal-eliminazzjoni tad-dannu abbażi tar-riżultati tal-perijodu ta’ investigazzjoni, li ċerti kwantitajiet importati li ma kkawżawx dannu kellhom jiġu kkunsidrati. Għaldaqstant, il-kwantitatjiet li ma kkawżawx dannu sinjifikattiv kellhom jitqiesu fl-iffissar tal-livell tal-eliminazzjoni tad-dannu. Fil-punt 280 tal-istess dokument, il-Kummissjoni spjegat il-metodu li ġie implementat.

31 Il-Kummissjoni stiednet lir-rikorrenti sabiex sat-2 ta’ Awwissu 2006 jibgħatulha l-kummenti tagħhom dwar id-dokument finali ta’ informazzjoni addizzjonali. Ir-rikorrenti ssottomettew l-osservazzjonijiet tagħhom f’din id-data.

32 Fil-5 ta’ Ottubru 2006, il-Kunsill tal-Unjoni Ewropea adotta r-Regolament (KE) Nru 1472/2006, [li] jimponi dazju antidumping definittiv u li jiġbor b’mod definittiv id-dazju provviżorju impost fuq l-importazzjoni ta’ ċerti tipi ta’ lbies għar-riġlejn [żraben] bil-parti ta’ fuq tal-ġilda li joriġinaw fir-Repubblika Popolari taċ-Ċina u l-Vjetnam (ĠU L 352M, p. 485, iktar ’il quddiem ir-“regolament ikkontestat”). Skont ir-regolament ikkontestat, il-Kunsill impona dazju antidumping definittiv fuq l-importazzjonijiet ta’ żraben bil-parti ta’ fuq tal-ġilda naturali jew rikostutwita, bl-esklużjoni taż-żraben tal-isports, tal-iSTAF, tal-papoċċi u ta’ żraben oħra ta’ ġewwa u ta’ żraben b’maskretta protettiva li joriġinaw miċ-Ċina u li jaqgħu taħt diversi subtitoli tan-Nomenkaltura Magħquda (Artikolu 1 tar-regolament ikkontestat). Ir-rata ta’ dazju anitdumping definittiv applikabbli għall-prezz nett ħieles fil-fruntiera tal-Komunità, qabel id-dazju, ġiet stabbilita, għaż-żraben immanifatturati mir-rikorrenti, għall-16.5 %. Skont l-Artikolu 3 tar-regolament ikkontestat, huwa kien applikabbli għal perijodu ta’ sentejn.

33 Fir-rigward tal-kwistjonijiet marbuta mat-talbiet imressqa minn diversi kumpanniji dwar l-għoti tal-MET, li dwarhom il-Kummissjoni ma kkumentatx, il-Kunsill, iddedika l-premessi 60 sa 65 tar-Regolament ikkontestat għalihom

34 Skont dawn il-premessi, il-fatt illi l-Kummissjoni ma rrispondietx individwalment għall kull talba li saritilha f’dan ir-rigward ma jikkostitwixxix ksur tar-Regolament bażiku. Kuntrarjament, dan huwa konformi mal-Artikolu 17 tar-Regolament bażiku. Dan il-metodu ta’ teħid ta’ kampjun stabbilit minn dan l-artikolu japplika wkoll fil-każ meta numru għoli ta’ kumpanniji kkonċernati jitolbu li jingħataw MET jew IT. F’din il-kawża, in-numru eċċezzjonalment għoli ta’ talbiet imressqa mill-kumpanniji kkonċernati ma jħalli l-ebda alternattiva oħra għall-amministrazzjoni ħlief li teżamina biss dawk li huma ġejjin mill-kumpanniji tal-kampjun u dan sabiex l-obbligi li jirriżultaw mill-analiżi tal-fajl kemm jista’ jkun individwalizzat jiġu rrikonċiljati mal-osservanza tat-termini obbligatorji. Dan kien jimplika l-applikazzjoni, għal kull kumpannija mhux magħżula fil-kampjun, tal-marġni medju peżat ikkalkolat għall-impriżi tal-kampjun. B’hekk jirriżulta li l-ilmenti mressqa matul il-proċedura amministrattiva, li jgħidu li l-kalkolu tad-dumping ma kienx rappreżentattiv, għandhom ukoll jiġu miċħuda.

35 Dawn il-kunsiderazzjonijiet għandhom japplikaw ukoll għat-talbiet għall-għoti ta’ IT.

36 Fir-rigward tal-livell ta’ dazju meħtieġ sabiex id-dannu kkawżat mill-importazzjonijiet li joriġinaw miċ-Ċina tiġi eliminata, il-Kunsill spjega, fil-premessi 296 sa 301 tar-regolament ikkontestat, filwaqt li rrefera għall-punti 275 sa 280 tal-kapitolu l-ġdid Ħ tad-dokument finali ta’ informazzjoni u mehmuża mad-dokument finali ta’ informazzjoni addizzjonali (ara l-punt 30 iktar ’il fuq), illi kien hemm lok li l-partikolaritajiet tal-proċedura preżenti jitqiesu, u b’mod partikolari l-fatt illi sal-1 ta’ Jannar 2005 kien hemm is-sistema ta’ kwoti. Peress illi s-sistema ta’ kwoti ma kkawżatx dannu sinjifikattiv lill-industrija Komunitarja, minkejja li ż-żieda fl-importazzjonijiet wara l-iskadenza ta’ din is-sistema kellha effett partikolarment dannuż, il-Kunsill qies illi huma biss l-importazzjonijiet li jaqbżu ċertu volum qabel ma twaqqfet din is-sistema ta’ kwoti li setgħu jikkawżaw dannu sinjifikattiv. B’hekk, il-livell ta’ dannu, stabbilit fuq il-bażi tar-riżultati tal-perijodu ta’ investigazzjoni, għandu jqies il-fatt illi ċerti volumi ta’ importazzjonijiet ma kkawżawx dannu sinjifikattiv. Din l-operazzjoni, li kienet ibbażata fuq il-valur tal-volumi importati fl-2003, wasslet sabiex, għall-importazzjonijiet li ġejjin miċ-Ċina, il-livell ta’ dannu jiġi stabbilit fl-ammont ta’ 16.5 % u dan minflok il-livell ta’ 23 % li kieku kien jiġi applikat, skont il-premessa 295 tar-Regolament ikkontestat, li kieku l-Kunsill ma kkunsidrax il-partikolaritajiet tal-kawża preżenti.

Il-proċedura u t-talbiet tal-partijiet

37 B’rikorsi ppreżentati fir-Reġistru tal-Qorti Ġenerali fil-21 ta’ Diċembru 2006, ir-rikorrenti ppreżentaw dawn il-kawżi.

38 B’atti ppreżentati fir-Reġistru tal-Qorti Ġenerali fit-2 ta’ April 2007, il-Kummissjoni talbet li tintervjeni f’dawn il-kawżi insostenn tat-talbiet tal-Kunsill. Permezz ta’ ittri tal-4 ta’ Ottubru 2007, il-Kummissjoni informat lill-Qorti Ġenerali li hija kienet qed tirrinunzja milli tippreżenta nota ta’ intervent iżda li kienet se tieħu sehem fis-seduti.

39 B’atti ppreżentati fir-Reġistru tal-Qorti Ġenerali fil-5 ta’ April 2007, is-CEC talbet li tintervjeni f’dawn il-kawżi insostenn tat-talbiet tal-Kunsill.

40 B’atti ppreżentati fir-Reġistru tal-Qorti Ġenerali fit-13 ta’ April 2007, il-Provincia di Ascoli Piceno (l-Italja), il-Comune di Monte Urano (l-Italja), BA.LA. di Lanciotti Vittorio & C. Sas u sittax-il kumpannija Taljana oħra li jipproduċu ż-żraben u li isimhom jinsab fl-anness, talbu li jintervjenu f’dawn il-kawżi insostenn tat-talbiet tal-Kunsill.

41 B’digriet tal-4 ta’ Settembru 2007, il-President tat-Tieni Awla tal-Qorti Ġenerali aċċetta t-talbiet għal intervent ippreżentati mill-Kummissjoni u mis-CEC kif ukoll mill-BA.LA. di Lanciotti Vittorio & C. u mis-sittax-il kumpannija l-oħra Taljana li jipproduċu ż-żraben (iktar ’il quddiem il-“produtturi Taljani”). Min-naħa l-oħra, it-talbiet ta’ Provincia di Ascoli Piceno u ta’ Comune di Monte Urano ġew miċħuda.

42 Peress li kien hemm bidla fil-kompożizzjoni tal-awli tal-Qorti Ġenerali, l-Imħallef Relatur ġie assenjat mat-Tmien Awla, u għalhekk, il-kawża preżenti ġiet assenjata lilha.

43 B’rikorsi ippreżentati fir-Reġistru tal-Qorti tal-Ġustizzja fl-4 ta’ Ottubru 2007, il-Provincia di Ascoli Piceno u l-Comune di Monte Urano ppreżentaw, skont l-Artikolu 57(1) tal-Istatut tal-Qorti tal-Ġustizzja, appell li permezz tiegħu huma talbu l-annullament tad-digriet tal-4 ta’ Settembru 2007 sa fejn il-Qorti Ġenerali rrifjutat it-talbiet tagħhom għal intervent. B’żewġ digrieti tal-25 ta’ Jannar 2008, Provincia di Ascoli Piceno u Comune di Monte Urano vs Il-Kunsill [C‑463/07 P(I) u C‑462/07 P(I), mhux ippubblikati fil-Ġabra], il-President tal-Qorti tal-Ġustizzja rrifjuta dawn l-appelli.

44 Is-CEC u l-produtturi Taljani ppreżentaw in-noti ta’ intervent tagħhom fil-15 u fit-18 ta’ Ottubru 2007 rispettivament.

45 B’digriet tat-8 ta’ Jannar 2006, il-President tat-Tmien Awla tal-Qorti Ġenerali ddeċieda, wara li sema’ lill-partijiet, li jgħaqqad il-Kawżi T‑407/06 u T‑408/06 għall-finijiet tal-proċedura orali u tas-sentenza, skont l-Artikolu 50 tar-Regoli tal-Proċedura tal-Qorti Ġenerali.

46 Fuq rapport tal-Imħallef Relatur, il-Qorti Ġenerali ddeċidiet li tiftaħ il-proċedura orali.

47 It-trattazzjoni tal-partijiet u r-risposti tagħhom għall-mistoqsijiet tal-Qorti Ġenerali nstemgħu fis-seduta tal-11 ta’ Frar 2009.

48 Ir-rikorrenti jitolbu li l-Qorti Ġenerali jogħġobha:

– tannulla r-Regolament ikkontestat sa fejn jikkonċernahom;

– tikkundanna lill-Kunsill għall-ispejjeż;

– tordna lill-intervenjenti jbatu l-ispejjeż tagħhom.

49 Il-Kunsill jitlob li l-Qorti Ġenerali jogħġobha:

– tiċħad ir-rikorsi bħala inammissibbli jew infondati;

– tikkundanna lir-rikorrenti għall-ispejjeż.

50 Il-Kummissjoni titlob li l-Qorti Ġenerali jogħġobha tiċħad ir-rikorsi.

51 Is-CEC u l-produtturi Taljani jitolbu li l-Qorti Ġenerali jogħġobha:

– tiċħad ir-rikorsi;

– tikkundanna lir-rikorrenti għall-ispejjeż.

Id-dritt

52 Insostenn tar-rikorsi tagħhom, ir-rikorrenti jressqu seba’ motivi bbażati rispettivament fuq:

– ksur tal-Artikolu 2(7)(b) u (ċ) tar-Regolament bażiku u tal-prinċipju ta’ trattament ugwali;

– ksur tal-Artikolu 9(5) tar-Regolament bażiku;

– ksur tal-prinċipju tal-protezzjoni tal-aspettattivi leġittimi;

– ksur tad-drittijiet tad-difiża, ksur tal-obbligu ta’ motivazzjoni u ksur tal-protezzjoni ġudizzjarja effettiva;

– kalkolu żbaljat tal-marġni tad-dumping tagħhom;

– ksur tal-Artikolu 20 tar-Regolament bażiku, ksur tad-drittijiet ta’ difiża u nuqqas ta’ motivazzjoni fir-rigward tad-dannu subit mill-industrija Komunitarja;

– żball ta’ liġi u żball manifest ta’ evalwazzjoni fir-rigward tad-dannu subit mill-industrija Komunitarja.

53 Ir-rikorrenti, permezz tal-ewwel tliet motivi tagħhom kif ukoll permezz tal-ħames motiv tagħhom, isostnu li l-Kummissjoni wettqet diversi żbalji ta’ liġi, sa fejn hija rrifjutatilhom l-MET u l-IT, mingħajr ma eżaminat it-talba tagħhom għall-MET/IT.

54 Dawn il-motivi ser jiġu eżaminati flimkien iktar ’il quddiem.

Fuq l-ewwel tliet motivi kif ukoll fuq il-ħames motiv, ibbażati fuq ksur tal-Artikolu 2(7)(b) u (ċ) u l-Artikolu 9(5) tar-Regolament bażiku, fuq ksur tal-prinċipju ta’ trattament ugwali, fuq ksur tal-prinċipju tal-protezzjoni tal-aspettattivi leġittimi u fuq kalkolu żbaljat tal-marġni tad-dumping tar-rikorrenti

L-argumenti tal-partijiet

55 Ir-rikorrenti jsostnu li d-dispożizzjonijiet tal-Artikolu 2(7)(b) u (ċ) tar-Regolament bażiku ma jippermettux li l-Artikolu 17 tal-istess regolament jintuża sabiex esportatur jiġi miċħud mid-dritt tiegħu li jippreżenta talba għal MET u li jiġi miċħud mill-fatt li din it-talba tiġi eżaminata mill-Kummissjoni.

56 L-ewwel nett, dan l-argument jirriżulta minn interpretazzjoni litterali tal-Artikolu 2(7) tar-Regolament bażiku. Fil-fatt, skont il-kliem ta’ dan l-artikolu, talba għal MET għandha tiġi introdotta minn, u eżaminata fir-rigward ta’, kull produttur individwalment u l-istituzzjonijiet Komunitarji huma obbligati li jwieġbu, fuq il-bażi tal-provi ppreżentati minn dak li ressaq it-talba, għall-kwistjoni dwar jekk hija tissodisfax il-kriterji rilevanti, u dan mingħajr l-introduzzjoni ta’ eċċezzjoni f’dan ir-rigward mill-Artikolu 17 tar-Regolament bażiku. B’hekk, il-Kunsill la kellu s-setgħa li jistabbilixxi l-marġni tad-dumping u lanqas li jittratta l-kwistjonijiet li jikkonċernaw id-dannu mingħajr ma ddeċieda fuq it-talbiet għal MET.

57 Dan l-approċċ huwa kkonfermat mill-kunsiderazzjonijiet marbuta mal-istorja leġiżlattiva tal-Artikolu 2(7)(b) u (ċ) tar-Regolament bażiku kif ukoll mill-għan ta’ din id-dispożizzjoni li jikkonsisti fl-eżami individwali tal-aġir u tal-kundizzjonijiet tal-attività tad-diversi impriżi fid-dawl tar-riformi ekonomiċi mwettqa fiċ-Ċina. Il-“formularju għal talba għal MET/IT” jikkonferma l-obbligu tal-Kummissjoni li teżamina din it-talba mingħajr l-użu ta’ eċċezzjoni f’dan ir-rigward.

58 Barra minn hekk, il-pożizzjoni tal-Kunsill tmur kontra l-ġurisprudenza li diġà affermat, l-ewwel nett, li MET tista’ tingħata biss lill-esportaturi li jkunu ressqu talba u li jissodisfaw il-kundizzjonijiet rilevanti, u, it-tieni nett, li r-riżultat tal-analiżi ta’ din it-talba ma jistax jiġi applikat b’mod wiesa’. Barra minn hekk, il-ġurisprudenza kienet iddikjarat illi l-proċedura tal-għoti ta’ MET hija distinta minn dik dwar l-adozzjoni tad-dazji antidumping definittivi u li l-istituzzjonijiet huma obbligati li jeżaminaw individwalment kull talba għal għoti tal-imsemmi status. Madankollu, fil-kawża preżenti, ir-rikorrenti lanqas biss kellhom il-possibbiltà li jikkontestaw l-evalwazzjoni tal-istituzzjonijiet fuq il-kwistjoni dwar jekk huma jissodisfawx il-kundizzjonijiet sabiex jingħataw l-MET.

59 Il-prassi amministrattiva tal-istituzzjonijiet ukoll tisħaq favur l-analiżi tar-rikorrenti għaliex din il-prassi tipprovdi illi anki meta n-numru ta’ persuni li jitolbu MET kien sinjifikattiv u minkejja t-teħid ta’ kampjuni, dawn l-istituzzjonijiet qatt ma naqsu milli jeżaminaw talba għal MET.

60 Bl-istess mod, il-prinċipju ta’ trattament ugwali jimponi fuq l-istituzzjonijiet l-obbligu li jeżaminaw it-talbiet kollha għal MET u mhux biss dawk li ġejjin mill-kumpanniji li huma inklużi fil-kampjun. Madankollu, l-ebda raġuni oġġettiva ma tista’ titressaq sabiex tiġġustifika din id-“diskriminazzjoni” u l-Artikolu 17 tar-Regolament bażiku ma jistax jiġi applikat sabiex jippermetti din l-inugwaljanza ta’ trattament fost l-operaturi kkonċernati. Min-naħa l-oħra, il-ġurisprudenza kienet eskludiet il-possibbiltà li jittieħdu kampjuni sabiex jiġu deċiżi t-talbiet għal MET/IT. Barra minn hekk, kuntrarjament għall-allegazzjonijiet tal-Kunsill, il-fatt li kampjun isir mingħajr ma jkun hemm idea dwar il-perċentwali tal-operaturi Ċiniżi li ħaqqhom MET, jikkomprometti r-rappreżentattività tiegħu.

61 B’hekk, f’każ li jittieħed kampjun, l-istituzzjonijiet għandhom japplikaw għall-kumpanniji mhux magħżula fil-kampjun, iżda li t-talba tagħhom għal MET/IT intlaqgħet, il-marġni tal-medja peżata tad-dumping stabbilit mill-kumpanniji magħżula fil-kampjun li jibbenefikaw minn MET, jew, jekk ikun il-każ, minn IT. Din l-operazzjoni, li ma timplikax il-kalkolu ta’ marġni individwali għal kull esportatur mhux magħżul fil-kampjun, li iżda jibbenefika minn MET, ma twassal għall-ebda obbligu amministrattiv li l-Kunsill ma jistax jilqa’.

62 Min-naħa l-oħra, l-effett tal-metodu applikat mill-istituzzjonijiet huwa li jittratta l-operaturi kollha li mhux magħżula fil-kampjun bl-istess mod, mingħajr ma ssir distinzjoni bejn dawk li ħaqqhom MET u dawk li ma ħaqqhomx.

63 Dawn l-argumenti u talbiet japplikaw ukoll fir-rigward tat-talbiet għall-kisba ta’ IT skont l-Artikolu 9(5) tar-Regolament bażiku. Fil-fatt, ir-rikorrenti kienu ressqu talba għal IT f’każ illi t-talba tagħhom għal MET tiġi rrifjutata. Din id-dispożizzjoni tistabbilixxi kriterji speċifiċi li fid-dawl tagħhom it-talbiet għandhom jiġu evalwati mill-Kummissjoni. Issa, din tal-aħħar eżaminat biss it-talbiet għal IT tal-esportaturi magħżula fil-kampjun, u dan mingħajr ma avżat lir-rikorrenti dwar dan bil-quddiem.

64 Ir-rikorrenti jqisu illi l-interpretazzjoni litterali u teleoloġika tal-Artikolu 9(5) tar-Regolament bażiku, il-prinċipju ta’ trattament ugwali u l-prassi amministrattiva preċedenti huma favur it-talbiet tagħhom.

65 Fl-ipoteżi fejn il-Qorti Ġenerali tiċħad l-ewwel żewġ motivi, ir-rikorrenti jsostnu illi l-istituzzjonijiet, billi ma eżaminawx it-talbiet tagħhom għal MET/IT, kisru l-prinċipju tal-protezzjoni tal-aspettattivi leġittimi. Fil-fatt, l-avviż ta’ bidu ta’ proċedura kien stieden lir-rikorrenti kif ukoll lil kull esportatur kkonċernat sabiex iressqu t-talbiet għal MET/IT f’terminu preċiż u kien indika li, għall-produtturi li t-talba tagħhom jintlaqgħu, l-iffissar tal-valur normali kien ser isir skont l-Artikolu 2(7)(b) tar-Regolament bażiku. B’hekk, skont ir-rikorrenti, il-Kummissjoni ma setgħetx tbiddel il-pożizzjoni tagħha b’mod retroattiv u ma setgħetx tirrifjuata milli teżamina t-talbiet ippreżentati f’waqthom. Barra minn hekk, il-Kummissjoni, fl-avviż ta’ bidu ta’ proċedura, kienet stabbilixxiet l-implementazzjoni tad-dispożizzjonijiet u tal-proċeduri distinti għat-teħid tal-kampjun u għall-eżami tat-talbiet MET/IT. Il-“formolarju għat-talbiet MET/IT” jindika mingħajr l-ebda ambigwità li t-talbiet kollha kienu ser jiġu eżaminati.

66 B’hekk, skont ir-rikorrenti, l-istituzzjonijiet kellhom jinnotifikaw lill-esportaturi kkonċernati bil-bidla fil-proċeduri li kienu seħħew żmien ilu. Fin-nuqqas tal-imsemmija notifika, ir-rikorrenti leġittimament setgħu jistennew illi l-Kummissjoni teżamina t-talbiet tagħhom għal MET/IT u li l-Kunsill jipproċedi bil-mod kif deskritt fil-punt 61 iktar ’il fuq. F’dawn iċ-ċirkustanzi, ir-rikorrenti ġew miċħuda mill-possibbiltà illi jesponu l-argument tagħhom fir-rigward kemm tal-mertu tat-talba tagħhom matul il-proċedura amministrattiva, iżda wkoll milli jikkontestaw l-evalwazzjoni tal-istituzzjonijiet f’dan ir-rigward quddiem il-qorti Komunitarja. Kunsiderazzjonijiet ta’ faċilitajiet amministrattivi ma jistgħux jikkontestaw l-evalwazzjoni tar-rikorrenti.

67 Fl-aħħar nett, ir-rikorrenti jqisu illi billi applika l-Artikolu 17 tar-Regolament bażiku minflok l-Artikolu 2(7) u l-Artikolu 9(5) tal-istess regolament, il-Kunsill ma segwiex il-prassi preċedenti tiegħu u kkalkola b’mod żbaljat il-marġni tad-dumping. Skont din il-prassi, il-marġni medja peżata tal-operaturi magħżula fil-kampjun u li kisbu MET jew li bbenefikaw minn IT kien japplika għall-operaturi li ma kinux magħżula fil-kampjun u li kienu kisbu l-istess status jew ibbenefikaw mill-imsemmi trattament. Ir-rikorrenti, fuq il-passi ta’ dan il-metodu, kieku kienu jibbenefikaw mill-marġni ta’ dumping ta’ Foshan City Nanhai Golden Step Industrial Co., Ltd (iktar ’il quddiem “Golden Step”), kumpannija inkluża fil-kampjun li ngħatat MET. Issa, fil-kawża preżenti, il-marġni ta’ dumping ta’ 28.9 % ġie applikat għar-rikorrenti, u dan il-marġni jikkorrispondi għal medju peżat tal-marġni ta’ dumping applikat għall-kumpanniji inklużi fil-kampjun li t-talbiet tagħhom għal MET/IT ġew irrifjutati, jiġifieri, mingħajr ma tqis il-marġni ta’ 9.7 % kkalkolat għal Golden Step. B’hekk, anki jekk jitqies illi l-Kunsill ġustament ried japplika għall-kumpanniji kollha li ma humiex inklużi fil-kampjun il-marġni medja peżata tal-kumpanniji inklużi fil-kampjun, huwa, madankollu, ma għamilx hekk f’dan il-każ.

68 L-ewwel nett, il-Kunsill ifakkar illi l-istħarriġ tal-qorti Komunitarja fuq l-evalwazzjonijiet tal-istituzzjonijiet Komunitarji fil-qasam tal-miżuri tad-difiża kummerċjali kontra l-importazzjonijiet li huma suġġett għal dumping għandu jiġi limitat għall-verifika tar-rispett tar-regoli ta’ proċedura, tal-eżattezza materjali tal-fatti kkunsidrati sabiex issir l-għażla kkontestata, tan-nuqqas ta’ żball manifest fl-evalwazzjoni ta’ dawn il-fatti jew tan-nuqqas ta’ abbuż ta’ poter.

69 It-tieni nett, il-Kunsill josserva li l-għoti ta’ MET jew IT ma jikkostitwixxix għan fih innifsu, iżda stadju fil-kalkolu tal-marġni tad-dumping. B’hekk, l-istituzzjonijiet ma ħadux kampjun sabiex jiddeċiedu fuq it-talbiet MET/IT, iżda sabiex jiffissaw il-marġni tad-dumping tal-esportaturi; peress li l-Artikolu 17 tar-Regolament bażiku jippermetti dan l-approċċ. Għaldaqstant, l-allegazzjoni li r-Regolament bażiku ma għandux dispożizzjoni li tawtorizza t-trattament differenti bejn l-esportaturi inklużi fil-kampjun u dawk le għandha tiġi rrifjutata.

70 Fir-rigward tal-proċedura meħuda, il-Kunsill jesponi illi, meta l-istituzzjonijiet jirrikorru għat-teħid ta’ kampjun ta’ esportaturi minn pajjiżi li ma għandhomx ekonomija tas-suq, huma jinvestigaw is-sitwazzjoni individwali ta’ kull esportatur inkluż fil-kampjun u, jekk ikun il-każ, jeżaminaw it-talba li huwa jkun ressaq. Fir-rigward tal-esportaturi li ma humiex inklużi fil-kampjun, l-istituzzjonijiet japplikaw għall-imsemmija esportaturi l-marġni medja peżata tad-dumping stabbilit għall-partijiet li jiffurmaw il-kampjun (f’din il-kawża 28.9 %). Madankollu, dawn l-aħħar operaturi jistgħu jippreżentaw l-informazzjoni meħtieġa sabiex jiġi kkalkolat il-marġni tad-dumping individwali tagħhom skont il-kundizzjonijiet stabbiliti fl-Artikolu 17(3) tar-Regolament bażiku. Issa, din l-aħħar dispożizzjoni toffri lill-istituzzjonijiet setgħa wiesgħa ta’ evalwazzjoni f’dan ir-rigward, għaliex ma humiex obbligati li jeżaminaw dawn it-talbiet fil-każ fejn in-numru ta’ esportaturi jew ta’ produtturi huwa daqshekk sinjifikattiv li l-evalwazzjonijiet individwali jikkomplikaw xogħol l-istituzzjonijiet u jtellfuhom milli jikkonkludu l-investigazzjoni fiż-żmien dovut. B’hekk jirriżulta li l-għoti ta’ MET lil esportatur li mhux inkluż fil-kampjun ma għandu l-ebda effett fuq is-sitwazzjoni ta’ dan l-esportatur ladarba l-Kummissjoni tiddeċiedi, skont l-Artikolu 17(3) tar-Regolament bażiku, li ma tikkalkolax il-marġni tad-dumping individwali tiegħu.

71 F’din il-kawża, 141 esportatur Ċiniż u 73 esportatur Vjetnamiż mhux magħżula fil-kampjun kienu ressqu talbiet għal MET/IT. B’hekk, l-istituzzjonijiet, skont l-Artikolu 17(3) tar-Regolament bażiku, ġustament ma eżaminawx dawn it-talbiet għaliex b’tali eżami, anki fil-forma ta’ analiżi dokumentarja, kien materjalment impossibbli li l-investigazzjoni tingħalaq fit-terminu. Kien f’dawn iċ-ċirkustanzi li l-Kunsill applika l-marġni medja peżata tad-dumping ta’ kull esportatur fil-kampjun għall-esportaturi mhux magħżula fil-kampjun.

72 Skont il-Kunsill, il-ġurisprudenza ċċitata mir-rikorrenti la ma tirrigwarda l-mod kif l-istituzzjonijiet għandhom jimxu meta jieħdu kampjun sabiex jiġi kkalkolat l-marġni ta’ dumping f’każ ta’ esportazzjoni li ġejja minn pajjiż li ma għandux ekonomija tas-suq u lanqas titkellem dwar l-evalwazzjoni tat-talbiet MET li ġejjin minn kumpanniji mhux magħżula fil-kampjun. Għaldaqstant, hija ma ssostniex b’mod utli l-pożizzjoni tar-rikorrenti.

73 Barra minn hekk, peress illi, minn naħa, il-proċedura meħuda f’din il-kawża hija kkonfermata mill-Artikolu 17(3) tar-Regolament bażiku, u illi, min-naħa l-oħra, il-marġni ta’ evalwazzjoni mogħti lill-istituzzjonijiet għandu bħala għan li jippermettilhom li jadottaw prassi skont l-ispeċifikazzjonijiet ta’ kull każ, iċ-ċirkustanza li l-istituzzjonijiet eżaminaw, f’investigazzjonijiet preċedenti li kellhom numru inqas imdaqqas ta’ kumpanniji, talbiet għal MET/IT imressqa minn operaturi mhux magħżula fil-kampjuni, hija irrilevanti. Isegwi li l-istituzzjonijiet ma kisrux il-“prinċipju ta’ nondiskriminazzjoni”. Barra minn hekk, id-differenza fit-trattament bejn, minn naħa, il-kumpanniji inklużi fil-kampjun u, min-naħa l-oħra, il-kumpanniji li ma humiex inklużi fil-kampjun, tista’ oġġettivament tiġi ġġustifikata minn numru eċċezzjonalment għoli ta’ talbiet, li l-eżami individwali tagħhom kien iwassal sabiex l-investigazzjoni ma tingħalaqx fit-terminu.

74 Barra minn hekk, l-applikazzjoni għall-kumpanniji mhux magħżula fil-kampjun, iżda li t-talba tagħhom għal MET/IT intlaqgħat, tal-marġni medja peżata tad-dumping stabbilita għall-kumpanniji fil-kampjun li jibbenefikaw minn MET jew, skont il-każ, minn IT, hija biss possibbiltà offruta lill-istituzzjonijiet. Madankollu, ir-Regolament bażiku ma jimponiex lill-istituzzjonijiet sabiex jadottaw dan l-approċċ. Barra minn hekk, ir-rikorrenti ma ppruvawx li f’din il-kawża l-applikazzjoni tal-Artikolu 17 tar-Regolament bażiku wassal għal riżultat manifestament inadegwat.

75 Il-Kunsill iqis li, bl-istess argumenti, it-tieni motiv għandu jiġi rrifjutat, peress illi l-kuntest proċedurali li jirregola l-eżami tat-talbiet għal MET huwa l-istess bħal dak għal talbiet għal IT.

76 Fir-rigward tat-tielet motiv, il-Kunsill ifakkar illi sabiex l-applikazzjoni tal-prinċipju tal-protezzjoni tal-aspettattivi leġittimi tirnexxi huwa preżunt illi, l-ewwel nett, l-amministrazzjoni tkun ipprovdiet assigurazzjonijiet individwali preċiżi u inkundizzjonati lill-parti kkonċernata u, it-tieni nett, li dawn iċ-ċertezzi joħolqu tamiet fondati fil-parti ikkonċernata. Issa, l-ebda waħda minn dawn il-kundizzjonijiet ma ġiet sodisfatta f’din il-kawża.

77 Fil-fatt, il-Kummissjoni fl-ebda mument ma pprovdiet lir-rikorrenti b’assigurazzjoni preċiża u inkundizzjonata li hija kienet ser tevalwa t-talbiet tagħhom għal MET/IT, u dan anki fil-każ fejn huma ma kinux ser jintgħażlu fil-kampjun. L-avviż ta’ bidu ta’ proċedura kien ippreċiża f’dan ir-rigward, fil-punt 5.1(b), li jekk il-Kummissjoni kienet ser tipproċedi bit-teħid ta’ kampjun għall-produtturi-esportaturi, hija setgħet tiddeċiedi li ma tikkalkolax il-marġni ta’ dumping individwali għal dawk li ma kinux inklużi fil-kampjun jekk in-numru ta’ dawn il-produtturi-esportaturi jkun daqshekk sinjifikattiv illi eżami individwali jikkomplika bil-wisq xogħol il-Kummissjoni u jimpediha milli tikkonkludi l-investigazzjoni fi żmien xieraq.

78 B’hekk, kull operatur diliġenti seta’ jifhem illi, sakemm ma kienx inkluż fil-kampjun jew sakemm in-numru tal-produtturi-esportaturi kien iżgħar milli maħsub, il-Kummissjoni ma kinitx ser tistabbilixxi marġni ta’ dumping individwali, ma kinitx ser tikkalkola l-valur normali fuq il-bażi tad-data maħruġa mill-kontabbiltà tiegħu u, għalhekk, ma kinitx ser tiddeċiedi fuq it-talbiet tiegħu għal MET/IT. Dan japplika wkoll fir-rigward tal-“formularju għal talba għal MET/IT”, għaliex, meta l-formularju ntbagħat lill-produtturi, il-Kummissjoni la kienet taf in-numru ta’ talbiet li kienet ser tirċievi u lanqas in-numru jew l-identità tal-kumpanniji li kienu ser jiġu inklużi fil-kampjun. Għaldaqstant, dan il-formularju ma jistax jiġi interpretat illi jagħti assigurazzjoni preċiża li t-talbiet kollha kienu ser jiġu eżaminati.

79 Barra minn hekk, ir-rikorrenti ma wrewx li sofrew xi dannu minħabba l-fatt illi l-aspettattivi leġittimi tagħhom ġew allegatament miksura. Fl-aħħar nett, l-istituzzjonijiet, bl-aġir tagħhom, la warrbu prassi preċedenti u lanqas marru lil hinn mis-setgħat ta’ evalwazzjoni tagħhom.

80 Fir-rigward tal-ħames motiv, il-Kunsill iqis illi l-argumenti ppreżentati fil-kuntest ta’ dan il-motiv huma bbażati fuq premessa żbaljata li l-istituzzjonijiet kienu rrikorrew għal teħid ta’ kampjun sabiex jiddeċiedu dwar it-talbiet MET/IT. Barra minn hekk, il-Kunsill kien applika għar-rikorrenti l-marġni medja peżata tad-dumping ta’ kull kumpannija li kienet inkluża fil-kampjun (inkluża Golden Step).

81 Is-CEC taqbel mal-argumenti tal-Kunsill u tenfasizza li l-Kummissjoni rrikorriet għat-teknika tat-teħid ta’ kampjun sabiex tikkalkola l-marġni tad-dumping u mhux sabiex tiddeċiedi dwar it-talbiet għal MET/IT. Fid-dawl tan-numru tal-esportaturi li ressqu talba għal MET jew IT, il-kundizzjonijiet għall-applikazzjoni ta’ din it-teknika ġew sodisfatti bl-iktar mod ċar. B’hekk, l-istituzzjonijiet, skont l-Artikolu 17(3) tar-Regolament bażiku, ma kinux obbligati jiddeċiedu fuq it-talbiet għal MET/IT imressqa mill-esportaturi li ma humiex inklużi fil-kampjun għaliex tali eżami kien ser jimpedixxi illi l-investigazzjoni tintemm fi żmien xieraq. Barra minn hekk, tali obbligu jmur kontra l-għan ta’ din id-dispożizzjoni.

82 Fir-rigward tal-ksur tal-prinċipju tal-protezzjoni tal-aspettattivi leġittimi, is-CEC iżżid tgħid illi ma huwiex iġġustifikat li l-operaturi ekonomiċi jibbażaw l-aspettattivi leġittimi tagħhom fuq iż-żamma ta’ sitwazzjoni li tista’ titbiddel fil-kuntest tas-setgħa tal-evalwazzjoni tal-istituzzjonijiet Komunitarji.

Il-kunsiderazzjonijiet tal-Qorti Ġenerali

83 L-ewwel nett, għandu jiġi osservat illi, skont il-kliem tal-Artikolu 17(1) u (3) tar-Regolament bażiku, it-teknika tat-teħid ta’ kampjun, bħala teknika li tippermetti sabiex tilqa’ għan-numri sinjifikattiv ta’ persuni li jilmentaw, ta’ esportaturi, ta’ importaturi, ta’ tipi ta’ prodotti jew ta’ tranżazzjonijiet, tikkostitwixxi limitazzjoni għall-investigazzjoni. Din l-evalwazzjoni hija kkonfermata mill-Artikolu 9(6) tar-Regolament bażiku, li jgħid li l-produtturi mhux magħżula fil-kampjun ma humiex inklużi fl-investigazzjoni.

84 Madankollu, ir-Regolament bażiku jistabbilixxi li, meta din il-limitazzjoni tintuża, l-istituzzjonijiet għandhom jissodisfaw żewġ obbligi. L-ewwel nett, il-kampjun totali għandu jkun rappreżentattiv fis-sens tal-Artikolu 17(1) u (2) tar-Regolament bażiku. Sussegwentement, l-Artikolu 9(6) tar-Regolament bażiku jistabbilixxi li l-marġni ta’ dumping stabbilit għall-produtturi li ma humiex inklużi fil-kampjun ma għandux jaqbeż il-marġni medja peżata ta’ dumping stabbilita għall-partijiet li jikkostitwixxu l-kampjun.

85 It-tieni nett, din l-aħħar dispożizzjoni, moqrija flimkien mal-Artikolu 17(3) tar-Regolament bażiku, li għaliha hija tagħmel riferiment, tagħti l-possibbiltà lil kull produttur mhux inkluż fil-kampjun li jitlob li l-marġni tad-dumping jiġi kkalkolat individwalment, bil-kundizzjoni li huwa jagħti l-informazzjoni kollha meħtieġa fit-termini previsti f’dan ir-rigward u li din l-operazzjoni la tikkomplika x-xogħol tal-Kummissjoni u lanqas ma timpediha milli tikkonkludi l-investigazzjoni fi żmien xieraq.

86 It-tielet nett, l-Artikolu 2(7)(b) tar-Regolament bażiku jistipula li l-valur normali huwa ffissat, skont il-paragrafi 1 sa 6 tal-istess dispożizzjoni, jekk jiġi stabbilit, fuq il-bażi tat-talbiet imressqa minn wieħed jew iktar produtturi li huma suġġetti għall-investigazzjoni, li l-kundizzjonijiet imsemmija f’dan il-paragrafu (ċ) huma sodisfatti.

87 B’hekk, kif isostni l-Kunsill, il-produtturi li ma humiex inklużi fil-kampjun setgħu jitolbu l-kalkolu ta’ marġni ta’ dumping individwali, li jippreżumi li talba għal MET/IT tiġi aċċettata meta tirrigwarda pajjiżi kkonċernati mill-Artikolu 2(7)(b) tar-Regolament bażiku, biss fuq il-bażi tal-Artikolu 17(3) ta’ dan ir-regolament. Madankollu, din l-aħħar dispożizzjoni tagħti lill-Kummissjoni s-setgħa ta’ evalwazzjoni dwar jekk, fid-dawl tan-numru ta’ talbiet għal MET/IT, l-eżami tagħhom jikkomplikax b’mod inġustifikat l-inkarigu tagħha u jipprekludix il-konklużjoni tal-investigazzjoni fi żmien xieraq.

88 Qabel kollox, mill-kunsiderazzjonijiet preċedenti jirriżulta li, fil-każ li tintuża t-teknika tat-teħid ta’ kampjun, ir-Regolament bażiku ma jagħtix lill-operaturi li ma humiex inklużi fil-kampjun dritt inkundizzjonat sabiex jibbenefikaw mill-kalkolu ta’ marġni ta’ dumping individwali. Fil-fatt, l-aċċettazzjoni ta’ tali talba tiddependi mid-deċiżjoni tal-Kummissjoni dwar l-applikazzjoni tal-Artikolu 17(3) tar-Regolament bażiku.

89 It-tieni nett, peress illi l-għoti ta’ MET/IT huwa meħtieġ biss, skont l-Artikolu 2(7)(b) tar-Regolament bażiku, sabiex jiġi stabbilit il-metodu tal-kalkolu tal-valur normali bil-għan tal-kalkolu tal-marġni tad-dumping individwali, il-Kummissjoni ma hijiex obbligata li teżamina t-talbiet għal MET/IT li ġejjin mill-operaturi li ma humiex inklużi fil-kampjun, meta hija kkonkludiet illi, fil-kuntest tal-applikazzjoni tal-Artikolu 17(3) tar-Regolament bażiku, il-kalkolu tat-tali marġnijiet jikkomplika b’mod inġustifikat l-inkarigu tagħha u jipprekludiha milli tikkonkludi l-investigazzjoni fi żmien xieraq.

90 Fl-aħħar nett, f’din il-kawża, mhux qed jiġi kkontestat illi l-kalkolu tal-marġni tad-dumping individwali għall-operaturi kollha li ma humiex inklużi fil-kampjun u li għamlu talba f’dan is-sens jikkomplika xogħol l-istituzzjonijiet għalxejn u jimpedihom milli jtemmu l-investigazzjoni fi żmien xieraq.

91 Għalhekk, l-argument tar-rikorrenti, li l-Artikolu 2(7)(b) u (ċ) tar-Regolament bażiku jobbliga lill-Kummissjoni sabiex teżamina t-talbiet għal MET/IT li ġejjin mill-operaturi li ma humiex inklużi fil-kampjun, u dan anki meta ma jiġix applikat għalihom marġni tad-dumping individwali, għandu jiġi rrifjutat. F’dan ir-rigward, għandu jingħad ukoll illi l-ġurisprudenza ċċitata mir-rikorrenti, li l-Kummissjoni tiddeċiedi dwar l-għoti ta’ MET/IT fuq il-bażi ta’ eżami ta’ kull talba li tkun saritilha, ma jfissirx illi din l-istituzzjoni għandha teżamina kull talba u dan anki meta hija ma għandhiex l-intenzjoni li tikkalkola l-marġni dumping individwali skont l-Artikolu 17(3) tar-Regolament bażiku.

92 Dan japplika wkoll għall-argument tar-rikorrenti bbażat fuq ksur tal-prinċipju ta’ trattament ugwali bejn il-kumpanniji inklużi fil-kampjun u dawk li ma humiex inklużi fil-kampjun (ara l-punt 60 iktar ’il fuq). Fil-fatt, dawn iż-żewġ kategoriji ta’ kumpanniji jinsabu f’sitwazzjonijiet differenti, għaliex, għall-ewwel kategorija, il-Kummissjoni hija obbligata li tikkalkola l-marġni tad-dumping individwali, liema ħaġa tippreżumi l-eżami u l-aċċettazzjoni ta’ talba għal MET/IT, filwaqt li hija ma hijiex obbligata li tistabbilixxi marġni individwali għat-tieni kategorija. Għaldaqstant, il-prinċipju ta’ trattament ugwali, li jipprojbixxi, minn naħa waħda, li sitwazzjonijiet simili jiġu ttrattati b’mod differenti, u, min-naħa l-oħra, li sitwazzjonijiet differenti jiġu ttrattati bl-istess mod, ħlief jekk ikun hemm raġunijiet oġġettivi li jiġġustifikaw trattament bħal dan, ma jimponix l-obbligu li dawn iż-żewġ kumpanniji jiġu ttrattati b’mod identiku.

93 Fir-rigward tal-argument ibbażat fuq ksur tal-prinċpju ta’ trattament ugwali bejn il-kumpanniji li ma humiex inklużi fil-kampjun, ma jistax jiġi kkunsidrat f’din il-kawża, kuntrarjament għal dak li jsostnu r-rikorrenti, illi dan il-prinċipju jimponi fuq il-Kummissjoni l-obbligu li hija tiddeċiedi fuq it-talbiet għal MET/IT kollha li sarulha, b’tali mod illi jkun jista’ jiġi applikat fil-konfront tal-produtturi jew l-esportaturi mhux inklużi fil-kampjun, iżda li ngħatalhom MET jew IT, il-marġni medju tad-dumping tal-kumpanniji fil-kampjun li jkun ingħatalhom MET jew IT. .

94 Fil-fatt, kif ġie osservat fil-punti 87 sa 91 iktar ’il fuq, fil-każ fejn in-numru ta’ talbiet għal MET/IT huwa daqshekk sinjifikattiv li l-eżami tagħhom jimpedixxi lill-istituzzjonijiet milli jikkonkludu l-investigazzjoni fi żmien xieraq l-istituzzjonijiet ma humiex, skont l-Artikolu 17(3) tar-Regolament bażiku, obbligati li jiddeċiedu fuq dawn it-talbiet kollha, u dan iseħħ bl-għan uniku li ssir distinzjoni, fost il-kumpanniji mhux magħżula fil-kampjun, bejn dawk li jistgħu jibbenefikaw minn MET jew IT u dawk li ma jistgħux, bl-għan illi jiġi applikat għalihom il-marġni medju tad-dumping tal-kumpannijia fil-kampjun li ngħatalhom MET jew IT, mingħajr ma jsir, madankollu, il-kalkolu tal-marġni tad-dumping individwali.

95 F’din il-kawża, peress illi tressqu 141 talba għal MET/IT mingħand produtturi-esportaturi Ċiniżi quddiem il-Kummissjoni, b’tali mod illi, anki jekk jitqies illi kien possibbli illi huma jiġu eżaminati biss fuq bażi dokumentarja mingħajr ma kien meħtieġ illi din id-data tiġi vverifikata permezz ta’ żjara ta’ verifika fil-bini tal-produtturi jew esporaturi kkonċernati, il-Kummissjoni, ġustament qieset illi n-numru ta’ talbiet kien wisq għoli sabiex jippermetti illi jsir eżami tagħhom mingħajr ma tiġi kompromessa t-tlestija tal-investigazzjoni fi żmien xieraq.

96 Għaldaqstant, hemm lok illi jiġi kkonstatat illi d-differenza fit-trattament invokata mir-rikorrenti, inerenti fit-teknika tat-teħid ta’ kampjun stabbilita fl-Artikolu 17 tar-Regolament bażiku, hija, f’din il-kawża, oġġettivament iġġustifikata minn numru partikolarment għoli ta’ talbiet għal MET/IT li tressqu quddiem il-Kummissjoni.

97 B’hekk, jekk il-Kummissjoni setgħet taġixxi bil-mod kif deskritt mir-rikorrenti fil-punt 61 iktar ’il fuq, la r-Regolament bażiku u lanqas il-prinċipju ta’ trattament ugwali ma jimponilha li tipproċedi b’mod ieħor.

98 Għall-istess raġunijiet, hemm lok illi t-tieni motiv jiġi miċħud, għaliex l-istess kunsiderazzjonijiet japplikaw fir-rigward tal-eżami tat-talbiet għal IT imressqa mill-kumpanniji li ma humiex inklużi fil-kampjun.

99 Fir-rigward tal-allegat ksur tal-prinċipju tal-protezzjoni tal-aspettattivi leġittimi, dan il-prinċipju, skont ġurisprudenza stabbilita, jestendi għal kull persuna li fir-rigward tagħha istituzzjoni Komunitarja tkun ħolqot tamiet fondati. Barra minn hekk, ksur ta’ dan il-prinċipju ma jistax jiġi invokat fin-nuqqas ta’ assigurazzjonijiet preċiżi li l-amministrazzjoni tkun tatha (sentenza tal-Qorti tal-Ġustizzzja tat-22 ta’ Ġunju 2006, Il-Belġju u Forum 187 vs Il-Kummissjoni, C‑182/03 u C‑217/03, Ġabra p. I-5479, punt 147).

100 Issa, mir-raba’ inċiż tal-punt 5.1(a)(i) tal-avviż ta’ bidu ta’ proċedura, u b’mod partikolari min-nota ta’ qiegħ il-paġna numru 1 imdaħħla taħt dan il-punt, jirriżulta li l-Kummissjoni informat lill-operaturi kkonċernati dwar il-possibbiltà li tintuża t-teknika tat-teħid ta’ kampjun skont l-Artikolu 17 tar-Regolament bażiku u li, f’din l-ipoteżi, il-kalkolu tal-marġni individwali seta’ jintalab, għall-kumpanniji li ma humiex inklużi fil-kampjun, skont l-Artikolu 17(3) tar-Regolament bażiku. Din l-informazzjoni reġgħet ġiet irrepetuta fil-punt 5.1(b) tal-avviż ta’ bidu ta’ proċedura. B’hekk, il-fatt illi l-operaturi kkonċernati ġew mistiedna jressqu talba għal MET/IT ma jfissirx illi saret assigurazzjoni preċiża, inkundizzjonata u konkordata li din it-talba ser tiġi eżaminata.

101 F’dan il-kuntest, għandu jiġi aċċettat ukoll illi n-nuqqas ta’ reazzjoni mill-Kummissjoni matul perijodu sinjifikattiv ta’ żmien ma jistax jikkostitwixxi assigurazzjoni li toħloq aspettattivi leġittimi lir-rikorrenti. Fil-fatt, din in-nuqqas ta’ reazzjoni ma taffettwax is-sens tal-kliem ċar użat fl-avviż ta’ bidu ta’ proċedura.

102 Fir-rigward tal-ilment ibbażat fuq il-fatt illi prassi preċedenti fil-kuntest tal-investigazzjonijet mill-istituzzjonjiet ma ġietx segwita, hemm lok illi jiġi mfakkar illi l-Kummissjoni ma marritx lil hinn mill-marġni ta’ evalwazzjoni mogħti lilha skont l-Artikolu 17(3) tar-Regolament bażiku, meta qieset illi l-eżami tat-talbiet għal MET/IT kollha mressqa mill-produtturi-esportaturi Ċiniżi li ma humiex inklużi fil-kampjuni kien sa jimpediha milli ttemm l-investigazzjoni fit-terminu previst mir-Regolament bażiku. Issa, skont ġurisprudenza stabbilita, meta l-istituzzjonijiet igawdu minn marġni ta’ evalwazzjoni għall-għażla tal-mezzi meħtieġa sabiex il-politika tagħhom titwettaq, l-operaturi ekonomiċi ma għandhomx jibbażaw l-aspettattivi leġittimi tagħhom fuq iż-żamma tal-metodu inizjalment magħżul, li jista’ jitbiddel mill-isituzzjonijiet fil-kuntest tal-eżerċizzju tal-kompetenzi tagħhom (sentenzi tal-Qorti tal-Ġustizzja tas-7 ta’ Mejju 1987, Nippon Seiko vs Il-Kunsill, 258/84, Ġabra p. 1923, punt 34, u tal-10 ta’ Marzu 1992, Canon vs Il-Kunsill, C‑171/87, Ġabra p. I-1237, punt 41).

103 Fl-aħħar nett, fir-rigward tal-ħames motiv, hemm lok illi jiġi osservat li, peress illi l-istituzzjonijiet ma wettqux żball ta’ liġi meta ma eżaminawx it-talbiet għal MET/IT li ġejjin mill-operaturi li ma humiex inklużi fil-kampjun u meta applikaw għal dawn tal-aħħar il-marġni medja ta’ dumping tal-kumpanniji fil-kampjun, huma, għal din ir-raġuni, ma wettqux kalkolu żbaljat tal-marġni tad-dumping tar-rikorrenti. F’dan ir-rigward, hemm lok li jingħad ukoll, kif jippreċiża l-Kunsill, li l-marġni tad-dumping ta’ Golden Step ġie kkunsidrat għall-finijiet tal-kalkolu tal-marġni tad-dumping medju peżat tal-kampjun.

104 Minn dan jirriżulta li l-ewwel tliet motivi kif ukoll il-ħames motiv għandhom jiġu miċħuda.

Fuq ir-raba’ motiv, ibbażat fuq ksur tad-drittijiet tad-difiża, fuq ksur tal-obbligu ta’ motivazzjoni u fuq id-dritt għal protezzjoni ġudizzjarja effettiva

L-argumenti tal-partijiet

105 Ir-rikorrenti jsostnu illi, peress li huma ġew informati dwar l-intenzjoni tal-istituzzjonijiet Komunitarji li ma jevalwawx it-talbiet tagħhom għal MET/IT mhux qabel Lulju 2006, l-istituzzjonijiet Komunitarji kisru d-drittijiet tad-difiża tagħhom kif ukoll l-Artikolu 18(4) tar-Regolament bażiku u naqsu mill-obbligu tagħhom illi jimmottivaw id-deċiżjoni tagħhom. Li kieku kien veru illi r-rikorrenti ġew informati, permezz tad-dokument finali ta’ informazzjoni, li t-talbiet tagħhom għal MET/IT ma kinux ser jiġu eżaminati minħabba l-fatt illi ma ġewx inklużi fil-kampjun, jibqa’ xorta waħda l-fatt illi, f’dan l-istadju, huma ma kienx baqgħalhom iktar il-possibbiltà li jikkontestaw id-deċiżjoni dwar il-kostituzzjoni tal-kampjun. Fir-regolament provviżorju, la ġie indikat illi t-talbiet għal MET/IT li ġejjin mill-produtturi li ma humiex inklużi fil-kampjun mhux ser jiġu eżaminati u lanqas li l-kampjun ġie ffurmat fid-dawl tal-perċentwali tal-operaturi Ċiniżi li ħaqqhom MET. Barra minn hekk, ir-rikorrenti jistiednu lill-Kunsill jipproduċi l-komunikazzjoni tal-Gvern Ċiniż, li permezz tagħha dan tal-aħħar jikkontesta r-rappreżentattività tal-kampjun.

106 Peress illi matul l-ewwel ħdax-il xahar tal-investigazzjoni, il-Kummissjoni ma kkomunikatx il-metodu ta’ kif il-kampjun ser jiġi ffurmat, ir-rikorrenti kienu ġew mċaħħda mill-possibbiltà li jitolbuha li l-kampjun jiġi ffurmat abbażi tal-kandidati li setgħu jiksbu MET. Din iċ-ċirkustanza tikkostitwixxi wkoll ksur tal-punt 6.9 tal-Kodiċi antidumping tal-1994 (ara l-punt 10 iktar ’il fuq). Barra minn hekk, ma jistax jiġi eskluż illi l-awtoritajiet Ċiniżi kienu jopponu l-kompożizzjoni tal-kampjun li kieku kienu saru jafu li l-istituzzjonijiet ma kellhomx l-intenzjoni li jeżaminaw it-talbiet għal MET/IT imressqa mill-kumpanniji li ma humiex inklużi fil-kampjun. F’dawn iċ-ċirkustanzi, id-dritt tar-rikorrenti għal protezzjoni ġudizzjarja effettiva tinsab ukoll mhedda għaliex ma ngħatawx il-possibbiltà li jippreżentaw l-argumenti tagħhom dwar ir-rifjut tat-talbiet tagħhom għal MET/IT.

107 Il-Kunsill, sostnut mill-Kummissjoni, mis-CEC u mill-produtturi Taljani, jikkontesta l-fondatezza tal-argumenti tar-rikorrenti.

Il-kunsiderazzjonijiet tal-Qorti Ġenerali

108 Preliminarjament, għandu jiġi mfakkar illi skont ġurisprudenza stabbilita, abbażi tal-prinċipju tar-rispett tad-drittijiet tad-difiża, l-impriżi kkonċernati minn proċedura ta’ investigazzjoni qabel l-adozzjoni ta’ regolament antidumping għandhom jitqiegħdu f’pożizzjoni, matul il-proċedura amministrattiva, fejn ikunu jistgħu jressqu b’mod effettiv l-opinjoni tagħhom dwar ir-realtà u r-rilevanza tal-fatti u taċ-ċirkustanzi allegati u dwar il-provi kkunsidrati mill-Kummissjoni insostenn tal-evalwazzjoni tagħha dwar l-eżistenza ta’ prattika ta’ dumping u tad-dannu li jirriżulta minnha (sentenzi tal-Qorti tal-Ġustizzja tas-27 ta’ Ġunju 1991, Al-Jubail Fertilizer vs Il-Kunsill, C‑49/88, Ġabra p. I-3187, punt 17, u tat-3 ta’ Ottubru 2000, Industrie des poudres sphériques vs Il-Kunsill, C‑458/98 P, Ġabra p. I‑8147, punt 99; sentenzi tal-Qorti Ġenerali tad-19 ta’ Novembru 1998, Champion Stationery et vs Il-Kunsill, T‑147/97, Ġabra p. II-4137, punt 55, u tal-21 ta’ Novembru 2002, Kundan u Tata vs Il-Kunsill, T‑88/98, Ġabra p. II-4897, punt 132).

109 F’din il-kawża, hemm lok li jiġi osservat, u dan jirriżulta wkoll mill-premessi 62, 64, 135 u 143 tar-Regolament provviżorju, illi l-Kummissjoni spjegat li kull dazju antidumping li jikkonċerna l-produtturi li ma humiex inklużi fil-kampjun ser jiġi kkalkolat skont id-dispożizzjonijiet tal-Artikolu 9(6) tar-Regolament bażiku u li l-marġni tad-dumping ta’ dawn il-produtturi ġie stabbilit billi ġiet kkalkolata l-medja peżata tal-marġni tad-dumping tal-kumpanniji li jiffurmaw il-kampjun.

110 B’hekk, il-Kummissjoni spjegat il-pożizzjoni tagħha dwar il-metodu tal-kalkolu tal-marġni tad-dumping tal-operaturi li ma humiex inklużi fil-kampjun fir-regolament provviżorju, u dan il-metodu kien jikkonsisti fl-applikazzjoni tal-marġni medja tad-dumping tal-kumpanniji li jiffurmaw il-kampjun. Dan il-metodu kien jimplika li t-talbiet għal MET/IT mressqa minn dawn l-operaturi ma kinux ser jiġu eżaminati għaliex dan l-eżami ma kienx utli fil-kuntest tal-proċedura inkwistjoni.

111 Minn dan jirriżulta li r-rikorrenti kellhom, sa mill-istadju tal-komunikazzjoni tar-regolament provviżorju u mid-dokument interim ta’ informazzjoni (ara l-punt 23 iktar ’il fuq) il-possibbiltà li jsostnu l-perspettiva tagħhom dwar il-metodu użat mill-Kummissjoni fil-kalkolu tal-marġni tad-dumping tagħhom. Għal dawn l-istess raġunijiet, l-ilment ibbażat fuq il-ksur tal-punt 6.9 tal-Kodiċi antidumping tal-1994 għandu jiġi miċħud għaliex din id-dispożizzjoni tillimita ruħha sabiex timponi fuq l-awtoritajiet investigaturi l-obbligu li jesponu l-fatti u l-kunsiderazzjonijiet li fuqhom huma bbażati d-dazji definittivi.

112 Fir-rigward tal-ilment ibbażat fuq il-fatt li l-Kummissjoni kellha tinnotifika lir-rikorrenti bl-intenzjoni tagħha li ma teżaminax it-talbiet tagħhom għal MET/IT fi stadju li jippermettilhom li jikkontestaw b’mod utli r-rappreżentattività tal-kampjun, għandu jiġi osservat illi, kif ġie espost fil-punt 100 iktar ’il fuq, il-Kummissjoni, fl-avviż ta’ bidu ta’ proċedura, informat lill-operaturi kkonċernati dwar il-possibbiltà li jsir użu mit-teknika tat-teħid ta’ kampjun skont l-Artikolu 17 tar-Regolament bażiku u li, f’din l-ipoteżi, il-kalkolu tal-marġni individwali jista’ jintalab, għall-kumpanniji li ma humiex inklużi fil-kampjun, skont l-Artikolu 17(3) tar-Regolament bażiku.

113 Fid-dawl tal-fatt illi n-nuqqas ta’ eżami tat-talbiet għal MET/IT imressqa mill-impriżi li ma humiex inklużi fil-kampjun jikkostitwixxi aġir konformi mal-Artikolu 2(7)(b) u mal-Artikolu 17 tar-Regolament bażiku (ara l-punti 88 sa 91 iktar ’il fuq), ir-rikorrenti kienu, mill-bidu tal-investigazzjoni, f’pożizzjoni li jkunu jafu illi l-Kummissjoni setgħet teżenta ruħha milli teżamina dawn it-talbiet, jekk il-kundizzjonijiet tal-Artikolu 17(3) ta’ dan ir-regolament kienu sodisfatti. Barra minn hekk, il-Kummissjoni ma kinitx obbligata li tieħu pożizzjoni definittiva f’dan ir-rigward sa mill-istadju tal-bidu tal-investigazzjoni għaliex, f’dak iż-żmien, hija ma kellhiex il-provi li jippermettulha tevalwa jekk kellhiex il-possibbiltà li tikkalkola l-marġni tad-dumping individwali għall-operaturi li ma humiex inklużi fil-kampjun. Għaldaqstant, dan l-ilment għandu jiġi miċħud.

114 Peress illi l-ilmenti msemmija fil-punt 106 iktar ’il fuq huma bbażati fuq il-premessa li l-istituzzjonijiet kisru l-obbligi tagħhom fil-qasam tal-protezzjoni tad-drittijiet tad-difiża tar-rikorrenti, dawn ukoll għandhom jiġu miċħuda.

115 Minn dan jirriżulta li r-raba’ motiv għandu jiġi miċħud.

Fuq is-sitt motiv, ibbażat fuq ksur tal-Artikolu 20 tar-Regolament bażiku, fuq ksur tad-drittijiet tad-difiża u fuq nuqqas ta’ motivazzjoni

L-argumenti tal-partijiet

116 Ir-rikorrenti jsostnu illi l-istituzzjonijiet la kkomunikaw b’mod adegwat l-analiżi fattwali ġdida dwar il-dannu subit mill-industrija Komunitarja u lanqas ma offrewlhom il-possibbiltà li jippreżentaw il-kummenti tagħhom fuq din l-evalwazzjoni ġdida dwar il-konfigurazzjoni tad-dazji definittivi (ara l-punti 24 sa 30 iktar ’il fuq). Barra minn hekk, il-Kummissjoni ma spjegatx biżżejjed ir-raġunijiet li imponewlha li tbiddel l-analiżi tagħha u l-użu ta’ data differenti minn dawk li jinsabu fl-ewwel proposta tagħha.

117 Minkejja li fid-dokument finali ta’ informazzjoni tas-7 ta’ Lulju 2006, il-Kummissjoni qieset illi l-importazzjoni ta’ volum ta’ 140 miljun par żarbun fis-sena ma kellhiex effett dannuż għall-industrija Komunitarja, fid-dokument finali ta’ informazzjoni addizzjonali, hija baxxiet din iċ-ċifra b’mod sinjifikattiv għal 41.5 miljun par żarbun, u dan mingħajr ma spjegat ir-raġunijiet li jiġġustifikaw din il-bidla li kellha l-“effet pervers” li biddlet, permezz ta’ manipulazzjoni fuq il-bażi tas-snin ta’ riferiment, il-valur tad-dazji imposti bejn iċ-Ċina u l-Vjetnam. Filwaqt illi l-miżuri antidumping huma maħsuba sabiex jirrispondu għall-prattiki żleali tad-dumping, il-ħsieb ekonomiku wara l-kwoti huwa li permezz tagħhom tiġi stabbilita sistema ta’ dazji differenti maħsuba sabiex jilqgħu għall-pressjonijiet li jirriżultaw mill-volum ta’ importazzjonijiet li madankollu ma jistgħux jitqiesu bħala prattiki żleali. Id-differenzi bejn dawn iż-żewġ sistemi hija wkoll importanti fuq il-livell tal-kummerċ internazzjonali, għaliex filwaqt illi sistema ta’ dazji differenti timplika volum ta’ importazzjonijiet li huwa eżenti minn kull dazju, is-sistema finalment adottata tolqot l-importazzjonijiet kollha. Fid-dawl ta’ dawn id-differenzi, it-terminu ta’ ħamest’ijiem mogħti mill-Kummissjoni lir-rikorrenti sabiex jippreżentaw l-osservazzjonijiet tagħhom dwar il-proposta ġdida huwa insuffiċjenti, u dwar dan ir-rikorrenti lmentaw waqt il-proċedura amministrattiva.

118 Il-premessa 301 tar-regolament ikkontestat, li segwiet il-proposta tal- Kummissjoni, ma tinkludix motivazzjoni biżżejjed fir-rigward ta’ din id-diverġenza u ma jindikax ir-raġunijiet li jiġġustifikaw l-applikazzjoni ta’ dan il-metodu ġdid. Min-naħa l-oħra, il-premessa 301 tar-regolament ikkontestat tillimita ruħha għall-kliem tal-punt 280 tad-dokument finali ta’ informazzjoni addizzjonali li ma jinkludix iktar informazzjoni. Barra minn hekk, id-dokument finali ta’ informazzjoni addizzjonali ma jinkludi l-ebda ċifra jew kalkolu li fuqu l-metodu deskritt fil-premessa 301 tar-Regolament ikkontestat huwa bbażat u ma jispjegax l-użu tas-snin, tal-valuri u tal-volumi differenti minn dawk li ġew użati fl-ewwel proposta. B’hekk, l-istituzzjonijiet kisru l-Artikolu 20 tar-Regolament bażiku li jitlob il-komunikazzjoni tal-elementi speċifiċi tal-fatti u tal-kunsiderazzjonijiet essenzjali li abbażi tagħhom il-Kummissjoni għandha l-intenzjoni tipproponi l-adozzjoni tal-miżuri definittivi. Fil-fatt, l-evalwazzjoni fattwali li fuqha l-approċċ il-ġdid huwa bbażat la kien ġie spjegat u lanqas iġġustifikat.

119 Barra minn hekk, il-Kummissjoni kienet kisret id-drittijiet tad-difiża tar-rikorrenti għaliex ma ppermettitilhomx li jsosntu b’mod utli l-pożizzjoni tagħhom fuq numru sinjifikattiv ta’ kwistjonijiet, bħalma huma n-natura raġonevoli tal-proposta l-ġdida, l-eżattezza u r-rilevanza tal-fatti u taċ-ċirkustanzi allegati, il-kalkoli użati u l-provi ppreżentati mill-Kummissjoni insostenn tat-talbiet tagħha fuq id-dumping u tad-dannu subit mill-industrija Komunitarja. Fil-fatt, iż-żewġ sistemi huma kkaratterizzati minn differenzi fundamentali fl-analiżi fattwali li fuqhom huma bbażati. Dawn id-differenzi wasslu għal konsegwenzi radikalment opposti għall-produtturi Ċiniżi u Vjetnamiti mingħajr, madankollu, ma l-Kummissjoni spjegat kif kienet waslet għal dan ir-riżultat u mingħajr ma tat l-okkażjoni lill-partijiet ikkonċernati sabiex jeżerċitaw id-drittijiet tad-difiża tagħhom.

120 It-tentattiv tal-Kunsill li jimminimizza d-differenzi bejn iż-żewġ proposti billi jispjega li s-sistema adottata tieħu inkunsiderazzjoni l-fatt li huma biss l-importazzjonijiet ’il fuq minn ċertu livell ta’ volum li jikkawżaw dannu li jwassal għall-impożizzjoni ta’ dazji antidumping u mhux dawk l-importazzjonijiet li ma jikkawżawx dannu, jikser l-Artikolu 1(1) tar-Regolament bażiku. Il-fatt illi r-rikorrenti setgħu jissottomettu xi osservazzjonijiet dwar din is-sistema, f’terminu iqsar mit-terminu minimu ta’ għaxart’ijiem stabbilit mill-Artikolu 20(5) tar-Regolament bażiku, ma jistax, għalhekk, jintuża kontrihom u lanqas jista’ jirrimedja l-insuffiċjenza tal-informazzjoni pprovduta mill-Kummissjoni. Fil-fatt, il-kwistjoni dwar jekk it-terminu mogħti mill-Kummissjoni kienx adegwat għall-finijiet tar-rispett tad-drittijiet tad-difiża tar-rikorrenti għandha tiġi evalwatata fid-dawl tal-portata tal-bidla fil-metodu adottat mill-Kummissjoni kif ukoll min-nuqqas ta’ data jew ta’ spjegazzjoniijiet fuq l-evalwazzjoni ġdida ġuridika u fattwali. F’dan ir-rigward, ir-rikorrenti josservaw illi, peress illi l-istituzzjonijiet ma spjegawx b’mod adegwat il-metodu u l-evalwazzjoni tal-fatti li huma użaw, il-fatt li r-rikorrenti setgħu jissottomettu xi kummenti huwa ta’ valur limitat u ma jimplikax illi r-rekwiżiti tal-Artikolu 20 tar-Regolament bażiku, il-prinċipji ġenerali tad-dritt Komunitarju jew tad-dritt tad-WTO ġew sodisfatti. Barra minn hekk, il-Kummissjoni stess kienet adottat skeda stretta ħafna, u dan wassal sabiex kull estensjoni tat-terminu mogħti mill-Kummissjoni sabiex jiġu sottomessi kummenti fuq id-dokument finali ta’ informazzjoni addizzjonali kienu ġew esklużi. Iktar minn hekk, id-diskussjoniijiet li damu serjin għal bosta xhur, kienu jirrigwardaw is-sistema tad-dazji differenti u mhux is-sistema finalment adottata.

121 Ir-rikorrenti jqisu illi, minħabba n-nuqqasijiet fid-dokument finali ta’ informazzjoni addizzjonali u minħabba t-terminu insuffiċjenti stabbilit, huma ma kellhomx il-possibbiltà li jispjegaw lill-Kummissjoni r-raġunijiet għaliex huma jaħsbu li l-approċċ adottat ma kienx adegwat jew mhux raġonevoli, u lanqas ma kellhom il-possibbiltà li jippreżentaw il-perspettiva tagħhom fuq il-metodu jew id-data f’ċifri li fuqhom il-proposta mniżżla f’dan id-dokument kienet ibbażata. B’hekk, peress illi l-istituzzjonijiet naqsu milli jikkomunikaw lir-rikorrenti l-fatti u ċ-ċirkustanzi essenzjali li fuqhom ir-regolament ikkontestat huwa bbażat, l-istituzzjonijiet kisru l-Artikolu 20 tar-Regolament bażiku.

122 Fl-aħħar nett, ir-rikorrenti jżidu jgħidu illi, li kieku kienu tpoġġew f’pożizzjoni sabiex jifformulaw b’mod adegwat il-kummenti tagħhom dwar id-dokument finali ta’ informazzjoni addizzjonali, huma kienu jissottomettu, l-ewwel nett, illi s-sistema proposta hija ksur tal-Artikolu 1(1) tar-Regolament bażiku, sa fejn hija twassal għall-impożizzjoni ta’ dazji antidumping fuq importazzjonijiet li ma jikkawżaw l-ebda dannu; it-tieni nett, ir-rikorrenti jissottomettu illi marġni ta’ dannu individwali seta’ jiġi kkalkolat għal kull wieħed fosthom u, it-tielet nett, ill l-aħħar proposta tal-Kummissjoni kienet irraġonevoli u sporporzjonata, sa fejn l-evalwazzjoni fattwali reveduta, li ma ġiet la spjegata u lanqas iġġustifikata, kellha l-“effett pervers ” li tbiddel il-portata tal-miżuri antidumping bejn iċ-Ċina u l-Vjetnam.

123 Il-Kunsill josserva li kemm is-sistema tad-dazji differenti kif ukoll il-metodu finalment adottat jistrieħu fuq l-idea, f’din il-kawża, illi l-importazzjonijiet li jaqbżu ċertu volum biss jikkawżaw dannu sinjifikattiv u li din iċ-ċirkustanza ttieħdet inkunsiderazzjoni fil-metodu użat sabiex tiġi stabbilita r-rata tad-dazji definittivi. Dan iseħħ sabiex din iċ-ċirkustanza, li hija differenti skont il-metodu tal-kalkolu tad-dazji definittivi finalament magħżula, tiġi kkunsidrata.

124 Il-Kunsill jenfasizza li, permezz tal-adozzjoni tad-dokument finali ta’ informazzjoni addizzjonali, il-Kummissjoni ma użatx il-“valur mhux ta’ dannu” li r-rikorrenti jallegaw li ma setgħux jikkalkolaw fid-dawl tal-informazzjoni mibgħuta lilhom. Min-naħa l-oħra, l-element kwantitattiv tad-dumping, jiġifieri l-volum tal-importazzjonijiet li huma suġġett għad-dumping, baqa’ l-punt essenzjali tal-metodu l-ġdid, u kull referiment għall-valur tal-importazzjonijiet għal sena partikolari setgħet tiġi kkalkolata abbażi tal-informazzjoni inkluża fil-punti 157 u 159 tad-dokument finali ta’ informazzjoni.

125 Barra minn hekk, l-ispjegazzjoni tal-metodu li l-impatt ekonomiku tal-volum tal-esportazzjonijiet li ma kellhomx effett dannuż tqisu fid-determinazzjoni tal-livell tal-eliminazzjoni tad-dannu (ara l-punt 29 iktar ’il fuq) kien ippermetta lir-rikorrenti sabiex jippreżentaw osservazzjonijiet dettaljati dwar dan is-suġġett fil-posta elettronika tagħhom tat-2 ta’ Awwissu 2006. Jekk ir-rikorrenti kellhom bżonn informazzjoni iktar dettaljata sabiex jeżerċitaw id-drittijiet tagħhom, huma kellhom jippreżentaw talba preċiża f’dan is-sens.

126 Il-Kunsill, sostnut mis-CEC, jirrifjuta wkoll l-allegat ksur tad-drittijiet tad-difiża minħabba l-fatt illi r-rikorrenti kellhom biss ħamest’ijiem sabiex isostnu l-pożizzjoni tagħhom fir-rigward tad-dokument finali ta’ informazzjoni addizzjonali. It-terminu inkwistjoni għandu jitqies bħala biżżejjed għaliex, l-ewwel nett, ir-rikorrenti la kienu ssottomettew rimarki fuq id-dokument finali ta’ informazzjoni addizzjonali u lanqas talbu li t-terminu stabbilit jittawwal; it-tieni nett, għaliex il-proċedura kienet diġà fi stadju avvanzat ħafna; u t-tielet nett, għaliex il-kunsiderazzjoni tal-element kwantitattiv tad-dumping kien ġie diskuss għal bosta xhur. Fi kwalunkwe każ, ir-rikorrenti ma wrewx li sabu ruħhom fl-impossibbiltà li jiddefendu l-interessi tagħhom minħabba dan it-terminu, għaliex huma ppreżentaw osservazzjonijiet dettaljati dwar dan is-suġġett, u r-rikors lanqas kien jirreferi għal elementi oħra li huma setgħu jissottomettu. F’dawn iċ-ċirkustanzi, il-Kunsill iqis illi ma huwiex meħtieġ li jikkummenta dwar l-argumenti li setgħu jitressqu mir-rikorrenti li kieku ngħataw terminu itwal.

127 Fl-aħħar nett, fir-rigward tal-argumenti dwar il-legalità tas-sistema finalment adottata fid-dawl tal-Artikolu 1(1) tar-Regolament bażiku, il-Kunsill isostni illi hemm lok illi dawn l-argumenti jiġu injorati, għaliex il-motiv preżenti jikkonċerna biss il-ksur tad-drittijiet tad-difiża tar-rikorrenti.

Il-kunsiderazzjonijiet tal-Qorti Ġenerali

128 Permezz tas-sitt motiv, l-ewwel nett, ir-rikorrenti jsostnu illi l-istituzzjonijiet kisru l-Artikolu 20 tar-Regolament bażiku għaliex il-Kummissjoni, minn naħa, ma kkomunikatx il-provi li fuqhom hija bbażat il-kalkolu magħmul fid-dokument finali ta’ informazzjoni addizzjonali, u min-naħa l-oħra, ma tathomx terminu suffiċjenti u konformi mal-paragrafu 5 tal-istess artikolu sabiex jippreżentaw l-osservazzjonijiet kompluti dwar l-approċċ il-ġdid tagħha.

129 It-tieni nett, ir-rikorrenti jsostnu illi l-istituzzjonijiet ma spjegawx la fid-dokument finali ta’ informazzjoni jew fid-dokument finali ta’ informazzjoni addizzjonali u lanqas fir-Regolament ikkontestat il-motivi li jiġġustifikaw il-metodu implementat sabiex titqies l-eżistenza ta’ volum ta’ importazzjonijiet li ma jikkawżawx dannu u li jnaqqsu l-marġni tad-dannu minflok jeżenta l-importazzjonijiet li ma jikkawżawx dannu mill-impożizzjoni tad-dazji antidumping. Dawn iċ-ċirkustanzi jikkostitwixxu ksur tad-drittijet tad-difiża tar-rikorrenti kif ukoll nuqqas ta’ motivazzjoni.

130 Preliminarjament, hemm lok li jiġi osservat illi l-Artikolu 20 tar-Regolament bażiku jistabbilixxi l-modalitajiet dwar l-eżerċizzju tad-dritt tal-partijiet ikkonċernati, b’mod partikolari tal-esportaturi, li jinstemgħu, liema dritt jikkostitwixxi wieħed mid-drittijiet fundamentali rikonoxxuti mis-sistema legali Komunitarja u jinkludi d-dritt li wieħed ikun informat dwar il-fatti prinċipali u l-kunsiderazzjonijiet li ser iservu bħala bażi għall-intenzjoni li jiġu rrakkomandati d-dazji antidumping definittivi (ara, f’dan is-sens, is-sentenzi Al-Jubail Fertilizer vs Il-Kunsill, punt 108 iktar ’il fuq, punt 15, u Champion Stationery et vs Il-Kunsill, punt 108 iktar ’il fuq, punt 55).

131 F’dawn iċ-ċirkustanzi, hemm lok li l-argumenti tar-rikorrenti dwar il-ksur tal-Artikolu 20 tar-Regolament bażiku jiġu interpretati bħala ksur tad-drittijiet tad-difiża tagħhom, hekk kif imħarsa mis-sistema legali Komunitarja, inkluż minn din id-dispożizzjoni (ara, f’dan is-sens, is-sentenza Kundan u Tata vs Il-Kunsill, punt 108 iktar ’il fuq, punt 131).

132 F’dan ir-rigward, hemm lok li jiġi mfakkar illi, skont il-ġurisprudenza ċċitata fil-punt 108 iktar ’il fuq, l-impriżi kkonċernati minn investigazzjoni qabel l-adozzjoni ta’ regolament antidumping għandhom jitqiegħdu f’pożizzjoni, matul il-proċedura amministrattiva, fejn ikunu jistgħu jressqu b’mod effettiv il-perspettiva tagħhom dwar ir-realtà u r-rilevanza tal-fatti u taċ-ċirkustanzi allegati u dwar il-provi kkunsidrati mill-Kummissjoni insostenn tal-allegazzjoni tagħha dwar l-eżistenza ta’ prattika antidumping u tad-dannu li tirriżulta minnha.

133 F’dan il-kuntest, għandu jiġi osservat ukoll illi n-natura inkompleta tal-informazzjoni finali twassal għall-illegalità ta’ regolament li jimponi dazji antidumping definittivi biss jekk, minħabba din l-omissjoni, dawn il-partijiet ma kinux f’pożizzjoni li jiddefendu kif suppost l-interessi tagħhom. Dan huwa b’mod partikolari l-każ meta l-omissjoni tirrigwarda fatti jew kunsiderazzjonijiet li huma differenti minn dawk użati għall-miżuri provviżorji u, li għandhom jingħataw attenzjoni partikolari fl-informazzjoni finali skont l-Artikolu 20(2) tar-Regolament bażiku. Dan huwa wkoll il-każ, bl-istess argumenti, meta l-omissjoni tirrigwarda fatti jew kunsiderazzjonijiet li huma differenti minn dawk li fuqhom hija bbażata d-deċiżjoni meħuda mill-Kummissjoni jew mill-Kunsill wara l-komunikazzjoni tad-dokument finali ta’ informazzjoni, kif jirriżulta mill-aħħar sentenza tal-Artikolu 20(4) tar-Regolament bażiku,.

134 F’din il-kawża, u kif ġie osservat fil-punti 25 sa 27 iktar ’il fuq, il-Kummissjoni l-ewwel nett stabbilixxiet, fid-dokument finali ta’ informazzjoni, sistema ta’ dazji differenti, ibbażata fuq il-fatt li l-importazzjonijiet li jaqbżu l-140 miljun part żarbun fis-sena biss kienu jikkawżaw dannu fis-sens tal-Artikolu 3 tar-Regolament bażiku. Din l-evalwazzjoni tistrieħ fuq l-eżistenza tas-sistema ta’ kwoti kwantitattivi sal-1 ta’ Jannar 2005, li kienu waqfu tali dannu, kif ukoll fuq il-kalkolu tal-kwantitajiet li ġew importati miċ-Ċina fl-2005. Skont din il-proposta, dazju antidumping definittiv kellu jiġi applikat għall-importazzjonijiet li joriġinaw miċ-Ċina u li jaqbżu l-140 miljun par żarbun fis-sena. Dan id-dazju kien daqs il-marġni tat-traħħis tal-prezzijiet ta’ riferiment, li f’din il-kawża kien 23 %.

135 Madankollu, kif ġie spjegat fil-punti 29 u 30 iktar ’il fuq, il-Kummissjoni bidlet, fil-kuntest tad-dokument finali ta’ informazzjoni addizzjonali, il-proposta tagħha dwar il-forma tad-dazji meħtieġa għall-eliminazzjoni tad-dannu. Dan l-approċċ ġdid jistrieħ ukoll fuq l-eżistenza ta’ volum ta’ importazzjonijiet li ma jikkawżawx dannu fis-sens tal-Artikolu 3 tar-Regolament bażiku. Madankollu, skont id-dokument finali ta’ informazzjoni addizzjonali, kemm il-metodu ta’ kalkolu ta’ dan il-volum li ma jikkawżax dannu kif ukoll l-impatt ta’ dan il-volum fuq il-forma tad-dazji definittivi proposti huma differenti minn dawk imsemmija fid-dokument finali ta’ informazzjoni.

136 B’mod partikolari, fid-dokument finali ta’ informazzjoni addizzjonali, l-ewwel nett, il-Kummissjoni tfakkar illi l-marġni tat-traħħis tal-prezzijiet ta’ riferiment għall-importazzjonijiet li ġejjin miċ-Ċina ogħla għal 23 %. It-tieni nett, hija stabbilixxiet illi matul il-perijodu ta’ investigazzjoni, il-volum ta’ importazzjonijiet li ġejjin minn dawn iż-żewġ pajjiżi ogħla għal 38 %. Din il-perċentwali, applikata għat-totalità tal-importazzjonjiet li ġew miċ-Ċina u mill-Vjetnam fl-2003 (109 miljun par żarbun), tikkorrispondi għal madwar 41.5 miljun par żarbun; dan il-volum tqis illi ma jikkawżax dannu għall-industrija Komunitarja. It-tielet nett, il-Kummissjoni qieset li dan il-volum jirrappreżenta 28.26 % tal-importazzjonijiet li ġew miċ-Ċina fl-2005. Ir-raba’ nett u fl-aħħar nett, hija naqset il-marġni tad-dannu li inizjalment kien stabbilit (23 %) għal 28.26 %, u li dan ta’ lok għal marġni ta’ dannu “peżata” ta’ 16.5 %.

137 Minn dak li ntqal iktar ’il fuq jirriżulta li d-differenzi bejn il-metodu ppreżentat fid-dokument finali ta’ informazzjoni u dak ippreżentat fid-dokument finali ta’ informazzjoni addizzjonali huma s-segwenti. L-ewwel nett, minflok ma ġie stabbilit il-volum annwali ta’ importazzjonijiet li ma jikkawżawx dannu fil-livell ta’ importazzjonijiet li ġew miċ-Ċina fl-2005, il-Kummissjoni stabbilixxiet dan il-volum annwali billi mmultiplat il-109 miljun par żarbun importat fl-2003 b’38 %. Din il-perċentwali tirrappreżenta l-importazzjonijiet li oriġinaw minn dan il-pajjiż fuq l-importazzjonijiet kollha li ġew minn dawn iż-żewġ pajjiżi magħżula matul il-perijodu ta’ investigazzjoni. It-tieni nett, minflok ma ġie eżentat dan il-volum annwali, li fil-punti 278 sa 280 tad-dokument finali ta’ informazzjoni addizzjonali ġie kkwalifikat bħala li ma jikkawżax dannu, mill-applikazzjoni ta’ dazju antidumping, il-Kummissjoni għażlet li tikkunsidra dan il-volum filwaqt li tnaqqas il-livell tal-eliminazzjoni tad-dannu u tapplika d-dazji antidumping sa mill-ewwel par żarbun importat.

138 F’dan ir-rigward, għandu jiġi kkonstatat illi l-fatt li l-Kummissjoni bidlet l-analiżi tagħha wara li l-partijiet ikkonċernati ssottomettew il-kummenti dwar id-dokument finali ta’ informazzjoni ma jikkostitwixxix, fih innifsu, ksur tad-drittijiet tad-difiża. Fil-fatt, kif jirriżulta mill-aħħar sentenza tal-Artikolu 20(4) tar-Regolament bażiku, id-dokument finali ta’ informazzjoni ma jipprojbixxix lill-Kummissjoni jew lill-Kunsill milli jieħdu deċiżjonijiet ulterjuri. Din id-dispożizzjoni timponi biss fuq il-Kummissjoni l-obbligu li tikkomunika, mill-iktar fis possibbli, il-fatti u l-kunsiderazzjonijiet li huma differenti minn dawk li fuqhom huwa bbażat l-approċċ inizjali inkluż fid-dokument finali ta’ informazzjoni. Fil-fatt, huwa permezz ta’ din l-ispjegazzjoni li l-partijiet ikkonċernati huma f’pożizzjoni li jifhmu l-motivi li wasslu lill-istituzzjoni sabiex jadottaw pożizzjoni differenti.

139 Għaldaqstant, sabiex jiġi stabbilit jekk il-Kummissjoni rrispettatx id-drittijiet tar-rikorrenti li jirriżultaw mill-aħħar sentenza tal-Artikolu 20(4) tar-Regolament bażiku, għad hemm lok li jiġi vverifikat jekk il-Kummissjoni kkomunikatilhomx il-fatti u l-kunsiderazzjonijiet użati għall-finijiet tal-analiżi l-ġdida dwar id-dannu u dwar il-forma tal-miżuri meħtieġa sabiex jiġi eliminat d-dannu, sa fejn dawn il-fatti u l-kunsiderazzjonijiet huma differenti minn dawk użati fid-dokument finali ta’ informazzjoni (ara l-punt 133 iktar ’il fuq).

140 L-ewwel nett, f’dan ir-rigward, il-Kummissjoni spjegat fid-dokument finali ta’ informazzjoni addizzjonali li l-proposta l-ġdida tagħha tippermetti li ma ssirx distinzjoni fost il-kategoriji differenti ta’ importaturi.

141 It-tieni nett, ir-rikorrenti ma għandhomx raġun meta jsostnu illi ma kellhomx aċċess għall-provi li abbażi tagħhom il-Kummissjoni pproċediet bl-aġġustament tal-marġni ta’ dannu minn 23 għal 16.5 %. Fil-fatt, il-metodu deskritt fil-punt 136 iktar ’il fuq dwar l-aġġustament tal-marġni ta’ dannu li jieħu inkunsiderazzjoni l-volum ta’ importazzjonijiet li ma jikkawżawx dannu jinsab fid-dokument finali ta’ informazzoni addizzjonali. Huwa veru li dan id-dokument ma jipprovdix informazzjoni fuq il-volum eżatt tal-importazzjonijiet li ġejjin miċ-Ċina, u li kieku jippermetti li jiġi vverifikat li l-perċentwali ta’ 28.26 % tikkorrispondi għar-realtà. Madankollu, peress illi, skont il-Kummissjoni, 41.5 miljun par żarbun jirrappreżentaw 28.26 % taż-żraben kollha importati miċ-Ċina fl-2005, jista’ jiġi dedott illi dawn l-importa